text:
Vantshwa Va Vutisa
I Yini Leswi Ndzi Nga Swi Endlaka Leswaku Munhu A Ndzi Tsakela Loko Hi Hlangana Ro Sungula?
“Ndza tiyiseka leswaku ndzi ta humelela eku kamberiweni loku ka ntirho! Muthori wa mina wa swi vona leswaku ndzi tiyimiserile; ku sukela loko ndzi nghena ehofisini yakwe ndzi n’wi vitana hi vito. Ndza swi vona leswaku u ta ndzi thola!”
“Xana leri hi rona jaha leri rhumeleke xikombelo xa ntirho lexi ndzi tsakiseke? A ndzi nge pfuki ndzi ri thorile! Loko ri tikhoma hi ndlela leyi ndzi nga se ri thola, xana ri ta va njhani loko se ndzi ri thorile?”
Languta xifaniso lexi kutani u hlaya rungula leri nga laha henhla. Xana u nga boxa swilo swinharhu leswi nga ta endla leswaku muthoriwa a nga wu kumi ntirho?
․․․․․
․․․․․
․․․․․
Tinhlamulo ti laha hansi
1. Leswi jaha leri ri swi ambaleke a swi faneleki. 2. Mavulavulelo ya rona (ku vitana muthori hi vito). 3. Ndlela leyi ri tshameke ha yona a yi kombisi xichavo.
ANAKANYA u ri karhi u ringa swakudya swo karhi ro sungula. Swi ku tekela nkarhi wo tanihi kwihi ku twa nantswo wa swona? Ku ringa kan’we swi nga ku pfuna ku twa loko u ta tlhela u swi dya swakudya sweswo, kumbe ku hetisa leswi u phameriweke swona.
Ku endleka nchumu lowu fanaka loko u hlangana ni munhu ro sungula. Hi timinete ti nga ri tingani, u nga endla leswaku munhu yoloye a ku tsakela. Hi leyi mhaka yin’wana ya nkoka: Hi timinete ti nga ri tingani, munhu yoloye na yena a nga sungula ku ku tsakela.
Xana u lava ntirho, munghana kumbe munghana wa vukati? Loko swi ri tano, sweswo swi titshege hileswi u swi endlaka loko u hlangana ni munhu yoloye ro sungula. A hi kambisiseni tindlela tinharhu leti eka tona u nga antswisaka ndlela leyi u tikhomaka ha yona loko u hlangana ni munhu ro sungula.
1. Ndlela Leyi U Langutekaka Ha Yona
Ku nga khathariseki leswaku wa swi pfumela kumbe a wu swi pfumeli, lexi endlaka leswaku vanhu va ku tsakela loko va hlangana na wena ro sungula i ndlela leyi u langutekaka ha yona. Swi tikomba onge vanhu vo tala a va yi tekeli enhlokweni mhaka leyi. Nhwanyana un’wana la vuriwaka Clarissa * u ri: “Masiku lawa loko u ya erhesiturente a wu swi tivi leswaku vanhu va ta va va ambale kahle kumbe va ambale swiambalo swo etlela ha swona!”
Entiyisweni, leswi u swi ambalaka swi fanele swi fambisana ni laha u nga kona. Hi xikombiso, swiambalo leswi u swi ambalaka loko u ya kamberiwa leswaku u ta kuma ntirho a wu nge swi ambali loko u ya elwandle! Kambe ku vuriwa yini loko u nga tiyiseki hi leswi u faneleke u swi ambala? Ambala hi ndlela leyi xiximekaka, u nga hundzeleti. Loko u nga tiyiseki, swa antswa u ambala hi ndlela leyi tolovelekeke.
TSUNDZUKA LESWI! Ndlela leyi u ambalaka ni ku tilunghisa ha yona yi nga kombisa leswi u nga xiswona, ku fana ni xifaniso xa X-rheyi.
“Loko ndzi vona vanhu va ambale hi ndlela ya vudlakuta exinkhubyanini, ndza va papalata. Hi nkarhi wolowo, lexi ndzi xi tivaka ha vona i ndlela leyi va langutekaka ha yona naswona swiambalo swa vona swi endla va nga languteki.”—Diane.
Bibele yi bumabumela “swiambalo leswi langutekaka” leswi kombisaka leswaku u ni “xichavo ni mianakanyo yo hluteka.”—1 Timotiya 2:9.
Tivutise: ‘Xana swiambalo swa mina swa languteka kumbe a swi languteki? Xana munhu la lavaka ku ndzi thola, ku va munghana wa mina kumbe ku va munghana wa mina wa vukati a nga vula leswaku a ndzi na “mianakanyo yo hluteka” hikwalaho ka ndlela leyi ndzi nga ambala ha yona?’
Xiringanyeto: Kuma xitsundzuxo eka munhu loyi u n’wi xiximaka malunghana ni ndlela yo ambala.
2. Leswi U Swi Vulaka
Mavulavulelo ya wena ma kombisa loko u ri munhu wo titsongahata kumbe wo titlakusa. Leswi u fanele u swi tekela enhlokweni loko u lava ku tsakeriwa hi munhu wa rimbewu leri hambaneke. Nhwanyana la vuriwaka Valerie u ri: “Swa ndzi nyangatsa ku vulavula ni jaha leri tshamelaka ku ndzi byela hi rona n’wini. Kasi hi hala tlhelo, vafana van’wana va lava ku tiva hinkwaswo hi siku leri mi hlanganeke ha rona. Leswi swa chavisa naswona swi endla leswaku nhwanyana a nga ntshunxeki.”
TSUNDZUKA LESWI! Leswi u swi vulaka swi kombisa leswi u nga xiswona, kutani tiyiseka leswaku leswi u swi vulaka swi ta endla leswaku vanhu van’wana va ku tsakela!
“Loko ndzi hlangana ni jaha, ndza swi tsakela loko ri va leswi ri nga xiswona. Siku ro sungula leri hi hlanganaka ha rona i ra nkoka. Loko jaha ri anakanya ngopfu hileswi ri lavaka ku swi vula, swi nga ha endleka ri hetelela ri nga swi vulanga.”—Selena.
Bibele yi ri: “Loko u vulavula ngopfu u ta kala u vula ni swilo leswi hoxeke—kutani tivonele eka leswi u swi vulaka.”—Swivuriso 10:19, Contemporary English Version.
Tivutise: ‘I yini leswi ndzi nga swi endlaka leswaku ndzi nga vulavuli ngopfu naswona ndzi nga tshami ndzi miyerile? Xana marito lawa ndzi ma vulaka ma nga hlamarisa van’wana kumbe ma va khunguvanyisa?’
Xiringanyeto: Dyondza swo karhi eka vanhu lava nga ni vuswikoti byo vulavula. I yini leswi va swi endlaka leswaku mabulo ya vona ma nga heli? Xana na wena u nga endla leswi fanaka?
3. Ndlela Leyi U Tikhomaka Ha Yona
Xi tiyisile xiga lexi nge nomu a wu taleriwi hi nambu. Hi xikombiso, xana i mukhuva wa wena ku xixima van’wana? Yinhla leyi i ya nkoka, ngopfu-ngopfu loko se u lunghekele ku va ni munghana wa vukati. Nhwanyana la vuriwaka Carrie u ri: “Ku endla swilo leswitsongo swo tanihi ku pfulela munhu rivanti, swi kombisa leswaku wa xixima. Leswin’wana swi to tiendlekela.”
TSUNDZUKA LESWI! Swiendlo swa wena swi fana ni bodo ya swinavetisi, swi kombisa vumunhu bya wena. (Swivuriso 20:11) Swiendlo swa wena swi kombisa leswaku u munhu wa njhani?
“Ndzi ehleketa leswaku i swa nkoka ku yingisela. Nakambe i swinene ku nga ngheni munhu enon’weni, handle ka loko swi boha.”—Natalia.
Bibele yi ri: “Leswi mi lavaka vanhu va swi endla eka n’wina, swi endleni eka vona hilaha ku fanaka.”—Luka 6:31.
Tivutise: ‘Xana ndza xixima? Xana ndza va tsakela vanhu van’wana? Xana ndza tshembeka? Xana ndza wu hlayisa nkarhi?’
Xiringanyeto: Hlela ku fika endhawini yo karhi ka ha sele khume ra timinete leswaku loko ko tshuka ku va ni swiendlakalo leswi nga languteriwangiki, u kota ku khoma nkarhi. Leswaku vanhu va ku tsakela, u nga fiki nkarhi se wu hundzile!
Xitsundzuxo: Ku lava ku endla leswaku van’wana va ku tsakela loko va hlangana na wena ro sungula a swi vuli swona leswaku u fanele u tumbeta vumunhu bya wena hikuva sweswo i vukanganyisi. (Pisalema 26:4) Ematshan’weni ya sweswo, tiva timfanelo leti u lavaka ku tiviwa ha tona kutani u ti hlakulela. (Vakolosa 3:9, 10) Tsundzuka leswaku loko u endla tano u ta va u tiendlela ndhuma leyinene. Loko u xiya ndlela leyi u langutekaka ha yona, marito ni swiendlo swa wena, u ta endla leswaku vanhu va ku tsakela loko va hlangana na wena ro sungula. Leswi swi ta endla leswaku va tshama va ri karhi va ku tsakela.
^ ndzim. 15 Mavito man’wana ma cinciwile exihlokweni lexi.


c: text/html

text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Levhitika 27:1-34
27 Yehovha a ya emahlweni a byela Muxe a ku:2 “Byela vana va Israyele u ku eka vona, ‘Loko munhu o tshuka a endla xitshembiso lexi hlambanyiweke xo hlawuleka,+ xa ku nyikela mimoya-xiviri eka Yehovha hi ku ya hi xuma lexi pimanyetiweke,3 ivi xuma lexi pimanyetiweke xi va waxinuna la nga ni malembe lama sukelaka eka malembe ya 20 hi vukhale ku ya eka malembe ya 60 hi vukhale, xuma lexi pimanyetiweke xi fanele xi va tixikele ta silivhere ta 50 hi ku ya hi xikele ya ndhawu yo kwetsima.4 Kambe loko xi va waxisati, xuma lexi pimanyetiweke xi fanele xi va tixikele ta 30.5 Kutani loko ku ri malembe ya ntlhanu ku ya eka malembe ya 20 hi vukhale, xuma lexi pimanyetiweke xa waxinuna xi fanele xi va tixikele ta 20 kasi eka waxisati ku va tixikele ta khume.6 Kutani loko ku ri ku sukela eka n’hweti yin’we ku ya eka malembe ya ntlhanu hi vukhale, xuma lexi pimanyetiweke xa waxinuna xi fanele xi va tixikele ta silivhere ta ntlhanu+ kasi xuma lexi pimanyetiweke xa waxisati xi fanele xi va tixikele tinharhu ta silivhere.7 “‘Kutani loko a ri ni malembe ya 60 ya vukhale ku ya ehenhla, loko ku ri waxinuna, xuma lexi pimanyetiweke xi fanele xi va tixikele ta 15 ivi eka waxisati xi va tixikele ta khume.8 Kambe loko a ri xisiwana lexikulu lerova a nga swi koti ku humesa xuma+ lexi pimanyetiweke, u fanele a yimisa munhu yoloye emahlweni ka muprista, muprista u fanele a veka nxavo lowu a nga xavisiwaka ha wona eka yena.+ Muprista u ta veka nxavo lowu a nga xavisiwaka ha wona hi ku ya hi leswi loyi a endleke xitshembiso lexi hlambanyiweke a nga kotaka+ ku swi humesa.9 “‘Kutani loko ku ri xiharhi lexi fanaka ni lexi munhu a nyikelaka gandzelo ha xona eka Yehovha, hinkwaswo leswi a nga nyikelaka ha swona eka Yehovha swi ta va nchumu wo kwetsima.+10 A nga tshuki a xi kutsula hi xin’wana, naswona a nga tshuki a xi cinca nikan’we lexinene hi xo biha kumbe xo biha hi lexinene. Kambe loko o cinca xiharhi hi xiharhi, xona ni lexi xi cincisanaka na xona swi fanele swi va swo kwetsima.11 Kutani loko ku ri xiharhi xihi ni xihi lexi nga tengangiki+ ku fana ni lexi a nga ta ka a nga xi nyikeli xi va gandzelo eka Yehovha,+ u fanele a yimisa xiharhi emahlweni ka muprista.+12 Muprista u fanele a veka nxavo lowu xi nga xavisiwaka ha wona hambi xi ri xinene kumbe xi ri xo biha. Kutani xi ta va tano, hi ku ya hi xuma lexi pimanyetiweke+ hi muprista.13 Kambe loko a lava ku xi kutsula, u fanele a nyika vuntlhanu+ bya xona a tlhandlekela eka xuma lexi pimanyetiweke.14 “‘Kutani loko munhu o tshuka a hlawulekisa yindlu yakwe yi va nchumu wo kwetsima eka Yehovha, muprista u fanele a veka nxavo lowu yi nga xavisiwaka hi wona, hambi i yinene kumbe i yo biha.+ Yi ta vita ntsengo wo karhi hi ku ya hi nxavo lowu yi nga xavisiwaka hi wona lowu muprista a wu vulaka.15 Kambe loko loyi a yi hlawulekisaka a lava ku kutsula yindlu ya yena, u fanele a nyika vuntlhanu bya mali ya xuma lexi pimanyetiweke, a tlhandlekela+ eka xona; kutani yi ta va ya yena.16 “‘Loko ku ri yin’wana ya nsimu ya ndzhaka+ yakwe leyi munhu a lavaka ku yi hlawulekisela Yehovha, xuma lexi pimanyetiweke xa yona xi ta pimanyetiwa hi ku ya hi mbewu ya yona: loko ku ri mpimo wa homere+ wa maxalana, ku ta va tixikele ta silivhere ta 50.17 Loko a fanele a hlawulekisa nsimu yakwe ku sukela eka lembe ra Yubili+ ku ya emahlweni, yi ta hakeriwa hi ku ya hi xuma lexi pimanyetiweke.18 Kutani loko a hlawulekisa nsimu yakwe endzhaku ka Yubili, muprista u fanele a n’wi hlayela mali ya kona hi ku ya hi mpimo wa malembe lama seleke ku ya fika eka lembe leri landzelaka ra Yubili, kutani ku ta hungutiwa eka xuma+ lexi pimanyetiweke.19 Kambe loko loyi a yi hlawulekisaka a lava ku kutsula nsimu yakwe, u fanele a nyika vuntlhanu bya xuma lexi pimanyetiweke a tlhandlekela eka xona, kutani yi ta tshama yi ri ya yena.+20 Loko a nga yi kutsuli nsimu kambe nsimu yi xaviseriwa munhu un’wana, a yi nge kutsuriwi.21 Kutani loko nsimu yi huma hi Yubili, yi fanele yi va nchumu wo kwetsima eka Yehovha, ku fana ni nsimu leyi nyiketeriweke.+ Yi ta va ya muprista.+22 “‘Kutani loko a hlawulekisela Yehovha nsimu leyi xaviweke hi yena leyi nga riki xiphemu xa nsimu leyi nga yakwe,+23 muprista u fanele a n’wi hlayela ntsengo wa nxavo lowu yi nga xavisiwaka hi wona ku ya fikela eka lembe ra Yubili, kutani u fanele a nyika xuma lexi pimanyetiweke esikwini rero.+ I nchumu wo kwetsima eka Yehovha.+24 Hi lembe ra Yubili nsimu yi ta tlhelela eka loyi a yi xaveke eka yena, eka n’wini wa nsimu.+25 “‘Kutani xuma xin’wana ni xin’wana xi ta pimanyetiwa hi tixikele ta ndhawu yo kwetsima. Tixikele ti ta ringana tigera+ ta 20.26 “‘Ku nga tshuki ku va ni munhu loyi a hlawulekisaka mativula exikarhi ka swiharhi, lama tswariwaka ma ri mativula ya Yehovha.+ Hambi i nkunzi kumbe i nyimpfu, i swa Yehovha.+27 Kutani loko ku ri exikarhi ka swiharhi+ leswi nga tengangiki, a fanela ku xi kutsula hi ku ya hi xuma lexi pimanyetiweke, u fanele a nyika vuntlhanu bya xona a tlhandlekela eka xona.+ Kambe loko xo ka xi nga kutsuriwi, xi fanele xi xavisiwa hi ku ya hi xuma lexi pimanyetiweke.28 “‘Ntsena a ku na nchumu hambi wu ri wa muxaka wihi lowu nyiketiweke, lowu wu nga xavisiwaka, lowu munhu a nga wu nyikelaka eka Yehovha leswaku wu lovisiwa+ eka swilo hinkwaswo leswi swi nga swa yena, ku nga ha va eka vanhu kumbe eka swiharhi kumbe nsimu leyi nga ndzhaka yakwe, naswona a ku na nchumu hambi wu ri wa muxaka wihi, lowu nyiketiweke lowu wu nga kutsuriwaka.+ I nchumu wo kwetsima ngopfu eka Yehovha.29 A ku na munhu la nyiketiweke loyi a nga vaka a nyikeriwe endzovisweni exikarhi ka vanhu loyi a nga kutsuriwaka.+ U fanele a dlayiwa hakunene.+30 “‘Xiphemu xin’wana ni xin’wana xa vukhume+ xa tiko, eka mbewu ya tiko ni mbhandzu wa murhi, i swa Yehovha. I nchumu wo kwetsima eka Yehovha.31 Kutani loko munhu a lava ku kutsula xiphemu xihi ni xihi xa vukhume byakwe, u fanele a nyika vuntlhanu bya xona a tlhandlekela eka xona.+32 Loko ku ri xiphemu xin’wana ni xin’wana xa vukhume entlhambini wa tihomu ni le ntlhambini wa tinyimpfu, hinkwaswo leswi hundzaka ehansi ka nxongotelo wa murisi,+ nhloko ya vukhume yi ta va nchumu wo kwetsima eka Yehovha.33 A nga tshuki a kambela ku vona loko xi ri xinene kumbe xi ri xo biha, a nga tshuki a cincisana hi xona. Kambe loko o cincisana hi xona, xona ni lexi xi cincisaneke na xona, swi ta va nchumu wo kwetsima.+ A xi nge kutsuriwi.’”34 Leswi i swileriso+ leswi Yehovha a swi nyikeke Muxe, swi ri swileriso eka vana va Israyele eNtshaveni ya Sinayi.+

robotstxt: allowed

filter: keep


text:
Dyondzo 86: Vavanuna Lava Kongomisiweke Hi Nyeleti
Xana wa yi vona nyeleti leyo vangama leyi un’wana wa vavanuna lava a yi kombetelaka? Nyeleti leyi yi humelele loko va suka eYerusalema. Vavanuna lava va huma eVuxeni naswona i vangoma va tinyeleti. Va kholwa leswaku nyeleti leyi yi va kongomisa eka munhu un’wana wa nkoka.
Loko vavanuna lava va fika eYerusalema, va vutise va ku: ‘U kwihi n’wana la faneleke ku va hosi ya Vayuda?’ “Vayuda” i vito rin’wana leri vulaka Vaisrayele. Vavanuna lava va te: ‘Hi vone nyeleti ya n’wana loyi ro sungula loko ha ha ri eVuxeni kutani hi tele ku ta n’wi gandzela.’
Loko Heroda loyi a a ri hosi eYerusalema a twa mhaka leyi, u karihe ngopfu. A a nga lavi leswaku hosi yin’wana yi n’wi tekela vuhosi. Hiloko Heroda a vitana vaprista lavakulu kutani a va vutisa a ku: ‘Xana hosi leyi tshembisiweke yi ta velekeriwa kwihi?’ Va hlamule va ku: ‘Bibele yi vula leswaku u ta tswaleriwa eBetlehema.’
Hiloko Heroda a vitana vavanuna lava humaka eVuxeni kutani a ku: ‘Fambani mi ya lava n’wana wa kona. Loko mi n’wi kuma, mi ndzi tivisa. Na mina ndzi lava ku ya n’wi gandzela.’ Kambe, entiyisweni Heroda a a lava ku kuma n’wana yoloye leswaku a n’wi dlaya!
Kutani nyeleti ya kona yi kongomise vavanuna lava eBetlehema naswona yi yime endhawini leyi n’wana loyi a a ri eka yona. Loko vavanuna lava va nghena endlwini, va kume Mariya swin’we ni ricece, ku nga Yesu. Va humese tinyiko va ti nyika Yesu. Kambe, endzhaku ka sweswo Yehovha u lemukise vavanuna lava enorhweni leswaku va nga tlheleli eka Heroda. Hiloko va tlhelela eka rikwavo hi ndlela yin’wana.
Loko Heroda a twa leswaku vavanuna lava humaka eVuxeni va tlhelele ekaya, u hlundzuke ngopfu. Hiloko a lerisa leswaku vafana hinkwavo lava nga ni malembe mambirhi ku ya ehansi lava nge Betlehema, va dlayiwa. Kambe, Yehovha u lemukise Yosefa ka ha ri emahlweni hi norho naswona Yosefa u rhurhile swin’we ni ndyangu wakwe va ya aEgipta. Hi ku famba ka nkarhi, loko Yosefa a twa leswaku Heroda u file, u teke Mariya na Yesu va muka eNazareta. Hi kona laha Yesu a kuleleke kona.
Xana u ehleketa leswaku i mani a endleke leswaku ku humelela nyeleti leyintshwa? Tsundzuka leswaku vavanuna lava va ye eYerusalema endzhaku ka loko va vone nyeleti. Sathana Diyavulosi a a lava ku dlaya N’wana wa Xikwembu naswona a a swi tiva leswaku Hosi Heroda wa le Yerusalema u ta ringeta ku n’wi dlaya. Hikwalaho, Sathana hi yena la endleke leswaku ku humelela nyeleti liya.
Matewu 2:1-23; Mikiya 5:2.
Swivutiso
- I vamani vavanuna lava nga exifanisweni, naswona ha yini un’wana wa vona a kombetela nyeleti leyi hatimaka?
- Hosi Heroda a a hlundzukisiwe hi yini, naswona u endle yini?
- Xana nyeleti leyi hatimaka yi va kongomise kwihi vavanuna lava, kambe ha yini va tlhelele etikweni ra ka vona hi ndlela yin’wana?
- Hi xihi xileriso lexi Heroda a xi nyikelaka, naswona ha yini?
- Xana Yehovha u byele Yosefa leswaku a endla yini?
- I mani la endleke leswaku nyeleti leyintshwa yi vangama, naswona ha yini?
Xivutiso xo engetela
- Hlaya Matewu 2:1-23.
Xana Yesu a a ri ni malembe mangani naswona a a tshama kwihi loko vangoma va tinyeleti va n’wi endzela?


text:
Tani hi leswi ku nga ni milawu ya miri leyi fumaka munhu emisaveni hinkwayo, na swona ku ni milawu ya moya, leyi fumaka munhu, yi mu tlhanganisaka ni Xikwembu.
1. NAWU WO RHANGA
XIKWEMBU XA KU RHANDZA, NA SWONA Xl Nl KUNGU LA KU HLAMALISA HENHLA KA VUTOMI LA WENA.
XIKWEMBU XA KU RHANDZA, NA SWONA Xl Nl KUNGU LA KU HLAMALISA HENHLA KA VUTOMI LA WENA.
(A tindzimana leti kumekaka ebukwini leyi a ti hlayiwe eBibeleni minkarhi hinkwayo loko swi koteka.)
LIRHANDZU LA XIKWEMBU
>. (Yoh. 3:16).
KUNGU LA XIKWEMBU
Kriste a tiyisa a ku:  >, leswaku li va vutomi lo hetiseka. (Yoh. 10:10).
Ha yini vunyingi la vanhu li nga kumi a vutomi leli la ntalo xana?
Hikuva:
2. NAWU WA VUMBIRHI
MUNHU I MUDYOHI KUTANI A HAMBANILE Nl XlKWEMBU, HIKWALAHO A NGA SWI KOTI KU TWISISA HAMBI KU TIVA LIRHANDZU Nl KUNGU LA XlKWEMBU HENHLA KA VUTOMI LA YENA.
MUNHU I MUDYOHI
> (Varoma 3:23).
Munhu a vumbeliwile ku va ni vunakulobye ni Xikwembu. Kambe hikwalaho ka ku tialisa ka yena, a tihlawuiele ku landza ndlela ya kurhandza ka yena. Kutani, vunakulobye la yena ni Xikwembu li onhakile. Ku tialisa loko ku tivonakaliseke hi moya wa ku pfukela Xikwembu kumbe wa ku nga vuli nchumu hi Xikwembu, i xikombiso xa leswi Bibele li swi vulaka xidyoho.
MUNHU A HAMBEIVE Nl XIKWEMBU
> (ku nga ku hambanisiwa ka moya wa munhu ni wa Xikwembu) (Varoma 6:23).
Xikwembu xi kwetsimile kasi munhu i mudyohi. Ku ni xiwa lexikulu lexi hambanisaka la vambirhi. Kambe munhu, hi mat mba ya yena ha yexe, a ya mahlweni a ku lavatela Xikwembu, ni vutomi la ntalo: hi ku hanya vutomi lelinene, lolulama ni la miehleketo leyinene, vutlhari ni swin’wani. Kambe hinkwako ku ringeta ka yena i mahela.
A nawu wa vunharhu wu hi nyika ku twisisa ka mbaka leyi...
3. NAWU WA VUNHARHU
YESU KRISTE, Hl YENA NTSENA NYIKO LEYI RINGA-NAKA YA XIKWEMBU KA MUNHU KU MU PONISA KA XIDYOHO. HA YENA NTSENA WA KOTA KU TIVA Nl KU TWISISA LIRHANDZU LA XIKWEMBU Nl KUNGU LA XONA HENHLA KA VUTOMI LA WENA.
YENA A FILE EMATSHAN’WENI YA HINA
> (Varoma 5:8).
YENA A PFUKILE XIKARHI KA VAFI
> (I Vakor. 15:3-ó).
Hl YENA NTSENA NDLELA
> (Yoh. 14:6).
Xikwembu xi thavinyetile a xiwa lexi ngi xi hi hambanise na xona, hi ku rhumela N’wana wa xona Yesu Kriste ku ta fa xihambanweni ematsan’weni la hina.
Kambe a swi ringani ku tiva ntsena milawu leyinharhu..
4. NAWU WA VUMUNE
Hl FANELA HA HOXE KU AMUKELA YESU KRISTE KU VA MUPONISI WA HINA. KUTANI Hl TA SWI KOTA KU TIVA NI KU TWISISA LIRHANDZU LA XIKWEMBU, NI KUNGU LA XONA EVUTOMI LA HINA
Hl FANELA KU AMUKELA KRISTE
> (Yoh. 1:12).
Hl AMUKELA KRISTE Hl KUPFUMELA
<<Hikuva mi hlayisekile hi tintswalo, hi ku pfumela, kutani leswo a swi humi ka n’wina, i ku nyika ka Xikwembu, a swi humi mintirhweni, leswaku ku nga tshuki kuva na munhu l’a tidzunisaka.<< (Vaef. 2:8-9).
Hl RHAMBA KRISTE AKU NGHENA AVUTOMINI LA HINA
Kriste a ku: <<Wa swivo, ndzi yimile nyengweni, ndza gongondza; kungaku !oko un’wana a yingisa rito ra mina, a pfula nyangwa, ndzi ta nghena eka yena, ndzi lale:a na yena, na yena a dya na mina<<. (Hlav. 3:20).
Ku amukela Kriste, swi vula ku hundzuka, hi tlhelela ka Xikwembu eku rhandzeni ka xona. hi va ni kutshemba ka Kriste leswaku a ta nghena evutomini la hina, a hi rivalela swidyoho, a endla ha hina leswi a rhandzaka kuva hi va xiswona. A swi ringani kuva ni kupfumela ntsena eku !erisa ka Kriste hambi ku li kutwisisa ntsena ka swi swa moya.
A swirhendzevutani, swi kombisa tinxaka tinbirhi ta mahanyela emunhwinl:
Hi xihi ka swirhendzavutani leswinbirhi, xi nga xlkombiso xa vutomi la wena ke? Hi xihi ka swona a u ta rhandza kuve, xikombiso xa vutomi la wena ke?
Leswi landze’aka swa ku tlhamasela leswi u nga mu amukelisaka Kriste ha swona:
WENA U NGA SWI KOTA KU AMUKELA KRISTE SWOSWI LOKO U Ll Nl VUPFUMELI LA KU HETISEKO LELI U Ll TWALISAKA A XIKHONGELWENI XA WENA. (KU khongela i ku vulavula ni Xikwembu).
Xikwembu xa tiva mbilu ya wena, Xi ni mbaka ni matshamelo ya mbilu ya wena, ku tlula marito ya wena. Xikhongelo lexi landzelaka i xikombiso:
>
Xikhongelo lexi, xana xi katsakanya ku hiseka loku nge mbilwini ya wena ke ?
Loko swi li tano, endla xikhongelo lexi nyamuntiha swoswi. Kriste a ta nghena evatomini la wena, tani hi laha a hi tshembiseke ha kona.
U NGA SWI TIVISA KUYINI LESWAKU KRISTE A LE VUTOMINI LA WENA XANA?
Xana wena, se u amukelile Kriste evutomini la wena ke? Tani hi xitshembiso xa yena eka Hlav. 3:20, a kwihi Kriste swoswi eka wena xana?
Kriste a vulile leswaku a ta nghena ka vutomi la wena. Xana, a nga ku kanganyisa ke? Hi swihi leswi kholwisaka leswaku Xikwembu xi hlamulile xinhoogelo xa wena xana? (Nhlamulo: eku tshembeka ka Xikwembu hi xiviri xa xona, ni ka Rito la xona.)
BIBELE Ll TSHEMBISA VUTOMI LELI NGA HELIKI KA HINKWAVO LAVA AMUKELAKA KRISTE
> (I Yoh. 5:11-13).
Nkhensa Xikwembu hi minkerhi hinkwayo, hikuva Kriste a kona evutomini la wena, ni leswaku a nga ka a nga ku tshiki (Vaheberu 13:5). Wa swi kota ku tiva leswaku Kriste Iweyi a hanyaka a akile ka wena, ni leswaku u ni vutomi leli nga heliki, xikan’we loko u mu ihamba ku nghena evutomini la wena hi laha a tshembiseke ha kona. A nga ka a nga ku xengi.
Hi nga vala yini hi manyawu ke?
U NGA TSHEMBI MANYAWU
Matimba ya hina i ya switshembiso swa Rito la Xikwembu, a hi matimba ya manyawu ya hina. Vakriste va hanya hi kupfumela (hambi hi kutshemba) eka kutshembeka ka Xikwembu, ni ka Rito la xona. A xifeniso lexi xa xitimela xa ntlhava, xi kombisa ntiyiso, kupfumela ni manyawu ya hina. Ntiyiso i Xikwembu ni Rito la xona; kupfumela i kutshemba ka hina ka Xikwembu ni ka Rito la xona: manyawu i mihandzu ya kupfumela ka hina, ni kuyingisa ka hina (Yoh. 14:21).
A nhloko ya xitimela, ya tsutsuma ni vagão, kumbe handle ka lona. Kwalaho a swi nga tipfuna nchumu loko a vagão li nga ringeta ku koka nhloko ya xitimela. Xiswoleswo na hina Vakriste, matimba ya kupfumela ka hina a matiyisiwi ni ku kombiseka hi manyawu, kambe ina, mat yisiwa ni ku kombiseka hi ku veka kutshemba ka hina eka kutshembeka ka Xikwembu ni ka Rito la xona.
SWOSWI, LESWI SE U AMUKELEKE KRISTE
Enkarhini lowu u amukeleke Kriste hi kupfumela, ku endleke swilo swinyingi ka wena tani hi leswi landzelaka:
1. Yesu Kriste a nghenile vutomini la wena (Hlav. 3:20 ni Vakol. 1:27).
2. Swidyoho swa wena swi rivaleliwile (Vakol. 1:14).
3. U hundzukile u va n’wana wa Xikwembu (Yoh. 1:12).
4. U sungulile ku hanya evutomi leli ingi Xikwembu a xi ku
vumbele ku hanya lona (Yoh. 10,10; II Vakor. 5:14, 15, 17).
Xana wena u nga pimisa nchumu wokarhi lowu hlamalisaka, lowu ku humeleleke, lowu tlulaka wa ku amukela Kriste ke? Xana u nga swi rhandza ku nkhensa Xikwembu nyamuntlha hi xikhongelo hikwalaho ka leswi xi ku endieleke swona? Ku nkhensa Xikwembu ku kombisa kupfumela ka wena.
Loko swi li tano hi yihi?
MIEHLEKETO HENHLA KA KU KULA EMOYENI
Ku kula moyeni i mihandzu ya ku tshemba Yesu Khiste.
>. (Vagal. 3:11) Vutomi la kupfumela li ta ku pfuna leswaku u swi kota ku ya mahlweni hi ku tshemba Xikwe-
mbu hi ku hotiseka. Na kambe li ta ku pfuna ku endla leswi landzelaka:
A ku rima vutomi la xikhongelo (Yoh. 15:7).
Ku hlaya Rito la Xikwembu, siku ni siku. (Tim. ta Vaap. 17:11) -
Sungula hi Evangeli ya Yohane.
U va u lulamile ku endia kurhandza ka Xikwembu, nkarhi hinkwawo (Yoh. 14:21).
Ku ve mbhoni yo tshembeka eku vulavuieni ni le ku tihanyeleni (Mateu 4:19 ni Yoh. 15:8).
U veka kutshemba hinkwako ka vutomi la wena eka Xikwembu (I Vakor. 6.19 ni 20).
Langutela ka Xikwembu ku kuma ku fambisiwa evutomini la wena (1 Pet. 5:7).
A ku pfumelela Moya wo Kwetsima ku fuma ni ku nyika matimba eka vutomi ni ka ku fakaza ka wena siku ni siku (Vagal. 5:16, 17; Tim. ta Vaap. 1:8).
LISIMA LA VUNAKULOBYE LA VU KRISTE
Eka Vaheberu 10:25, hi khongoteliwa leswaku:  > Tihunyi ti pfurha khwatsi loko ti tihanganisiwile. Kambe loko lin’we li suka eka tin’wani exitikweni li ta timeka xikan’we. Swi tano na wena eka vunakulobye la Vakriste-kuloni. Loko u nga yi ekerekeni laha Kriste a dzunisiweke kona ni laha Rito la yena li xumayeliwaka kona, suka swoswi u titoloveta ku tlhangana ni van’wana lava na vona va kumeke Kriste ku va Muponisi wa vona.
Xana, wa lava ka avela van’wana leswi u swi kumeke ke?
LOKO A XIBUKWANA LEXI Xl KU PFUNILE Xl NYIKE KUMBE Xl HLAYELE MUN’WANA
SE FOSTE AJUDADO POR ESTE LIVRINHO, LÊ OU DÁ DE PRESENTE A OUTRA PESSOA
Milhões de exemplares deste iivrinho já foram traduzidos e distribuidos em muitos idiamas. Como resultado, dezenas de milhares já fizeram a maravilhosa descoberta de um relacionamento pessoel com Deus. o que se tornou possível pelo dom do seu filho unigénito Jesus Cristo. A nossa experiência é que a maior parte das pessoas, quando aprendem romo fazê-lo, desejam tornar-se cristãs.
Desejamos que a mensagem contida neste livrinho tenha a mais ampla distribuição possivel. Por esta razão, estes livrinhos, quer em Portugues. quer em Changane, poderão ser adquiridos na LIVRARIA LUZ LDA., C. P. 2455, Lourenço Marques, Moçambique, por qualquer individuo ou organização que deseje usá-los. O espaço abaixo foi reservado para que a pessoa ou organização coloque o seu nome e endereço.
Para manter a qua idade e com o fim de evitar modificações no conteúdo deste livrinho, é proibida a sua reprodução total. em parte, ou em qualquer outra forma, sem autorização escrita da Cruzada Estudantil para Cristo, C.P. 20822, São Paulo, Brasil


text:
MARCH 20, 2014
MAHUNGU YA MISAVA
Timbhoni Ta Yehovha Ti Ta Va Ni Tsima eMisaveni Hinkwayo Ro Rhambela Vanhu Eka Xitsundzuxo Xa Rifu Ra Kreste
ENEW YORK—Hi Mugqivela, March 22, 2014, Timbhoni ta Yehovha ti ta va ni tsima emisaveni hinkwayo ro rhambela vanhu eka xiendlakalo lexi Timbhoni ti xi tekaka xi ri xa nkoka swinene elembeni: Xitsundzuxo xa rifu ra Kreste. Lembe leri nga hundza, ku ve ni vanhu va 19 241 252 lava hlanganyeleke eka xiendlakalo lexi. Timbhoni ti tshemba leswaku ti ta fikelela nhlohlorhi leyintshwa ya lava nga ta va kona eka Xitsundzuxo xa lembe leri, lexi nga ta khomiwa hi Musumbhunuku, April 14, endzhaku ka ku pela ka dyambu.
J. R. Brown, muvulavuleri wa Timbhoni ta Yehovha entsindza wa tona wa misava hinkwayo eNew York, u te: “Ha tiyiseka leswaku hinkwavo lava nga ta hlanganyela na hina eXitsundzuxweni va ta xi tsakela ni ku vuyeriwa eka xona. Sweswo swa hi khutaza leswaku hi rhamba vanhu vo tala hilaha hi nga kotaka hakona leswaku va hlanganyela na hina eka xiendlakalo lexi xo kwetsima.”
Media Contact(s):
International: J. R. Brown, Office of Public Information, tel. +1 718 560 5000


text:
Leyi I Ndzhaka Ya Hina Ya Moya
“Leyi i ndzhaka ya malandza ya Yehovha.”—ESA. 54:17.
1. I yini leswi Yehovha a swi hlayiseke hi rirhandzu leswaku ku vuyeriwa vanhu?
YEHOVHA, “Xikwembu lexi hanyaka ni lexi tshamaka hi masiku,” u hlayisele vanhu rungula rakwe leri nyikaka vutomi. A ri cincanga, hikuva “rito ra Yehovha ri tshama hi masiku.” (1 Pet. 1:23-25) Ha swi tlangela swinene leswi Yehovha hi rirhandzu a hlayiseke rungula rolero ra nkoka eRitweni ra yena leri tsariweke, ku nga Bibele!
2. Hi wihi nchumu lowu Xikwembu xi wu hlayiseke eRitweni ra xona leri tsariweke leswaku wu ta tirhisiwa hi vanhu va xona?
2 ERitweni ra xona, Xikwembu xi hlayise vito leri xi tihlawuleleke rona leswaku vanhu va xona va ta ri tirhisa. Matsalwa ma boxa vito ra “Yehovha Xikwembu” ro sungula eka “matimu ya matilo ni misava.” (Gen. 2:4) Vito ra Xikwembu ri tsariwe hi ndlela ya singita minkarhi yo hlayanyana eka swiphepherhele swa maribye leswi a swi ri ni Milawu ya Khume. Hi xikombiso, xileriso xo sungula xi te: “Hi mina Yehovha Xikwembu xa wena.” (Eks. 20:1-17) Vito ra Xikwembu ra ha ri kona hikuva Yehovha Hosi Leyi Lawulaka u hlayise Rito ra yena ni vito ra yena ku nga khathariseki matshalatshala ya Sathana yo lava ku swi herisa.—Ps. 73:28.
3. I yini leswi Xikwembu xi swi hlayiseke hambileswi vanhu va nga ni mavonelo lama hoxeke malunghana na xona?
3 Yehovha u tlhele a hlayisa ntiyiso eRitweni ra yena. Hambileswi vanhu va nga ni mavonelo lama hoxeke malunghana ni Xikwembu, ha tsaka swinene leswi xi hi nyikeke ku vonakala ka moya ni ntiyiso! (Hlaya Pisalema 43:3, 4.) Loko vanhu vo tala va famba emunyameni, hina hi ntsako hi hambeta hi famba eku vonakaleni ka moya loku humaka eka Xikwembu.—1 Yoh. 1:6, 7.
HI NI NDZHAKA YO HLAWULEKA
4, 5. Hi rihi lunghelo ro hlawuleka leri hi veke na rona ku sukela hi 1931?
4 Hina Vakreste hi ni ndzhaka ya risima. Collins Cobuild English Dictionary yi ri: “Ndzhaka ya tiko i timfanelo hinkwato, mindhavuko kumbe mahanyelo leswi xitukulwana ha xin’we xi swi dyondzisaka xitukulwana lexi landzelaka.” Ndzhaka ya hina ya moya yi katsa nkateko wa ku va ni vutivi lebyi kongomeke bya Rito ra Xikwembu ni ku wu twisisa kahle ntiyiso malunghana na xona ni swikongomelo swa xona. Nakambe yi katsa lunghelo ro hlawuleka swinene.
5 Lunghelo rolero ri ve xiphemu xa ndzhaka ya hina ya moya entsombanweni wa hina le Columbus, eOhio, le U.S.A., hi 1931. Eka xiyimiso xa kona a ku tsariwe maletere mambirhi. Vayingiseri vo tala a va ringeta ku kumbetela leswaku maletere wolawo ma yimela yini naswona van’wana va kumbetele kahle. Maletere wolawo a ma yimela vito ra hina lerintshwa! A hi vitaniwa Swichudeni swa Bibele, kambe hi endle xihlambanyo xo amukela vito leri nge Timbhoni ta Yehovha hi Sonto, July 26, 1931. A swi tsakisa swinene ku amukela vito rolero leri sekeriweke eMatsalweni. (Hlaya Esaya 43:12.) Makwerhu un’wana wa xinuna u te: “A ndzi nge ku rivali ku huwelela lokukulu ni ku phokotela loku veke kona endhawini leyi a ku khomeriwe ntsombano eka yona.” Ku hava ntlawa wa vukhongeri lowu a wu lava ku vitaniwa hi vito ra Xikwembu, kambe Xikwembu xi hi katekisile hikuva se hi ni malembe yo tlula 80 hi ri tirhisa. Mawaku lunghelo ro hlawuleka ra ku va Timbhoni ta Yehovha!
6. Ndzhaka ya hina ya moya yi katsa rungula rihi leri kongomeke?
6 Ndzhaka ya hina ya moya yi katsa rungula ro tala leri pakanisaka ni leri nga ra nkoka ra le nkarhini lowu hundzeke. Hi xikombiso, anakanya hi Abrahama, Isaka na Yakobe. Vapatriyaka lava ni mindyangu ya vona va fanele va bule hi ndlela leyi va nga n’wi tsakisaka ha yona Yehovha. Hikwalaho a swi hlamarisi leswi Yosefa wo lulama a aleke ku endla vumbhisa leswaku a nga “[dyoheli] Xikwembu.” (Gen. 39:7-9) Mikhuva ya Vukreste, na yona yi hundziseriwe hi nomu kumbe hi xikombiso. Yin’wana ya yona a ku ri tinhla leti vulavulaka hi Xilalelo xa Hosi leti muapostola Pawulo a ti hundziseleke eka mavandlha ya Vukreste. (1 Kor. 11:2, 23) Namuntlha, vuxokoxoko lebyi hi byi lavaka leswaku hi gandzela Xikwembu “hi moya ni ntiyiso” i xiphemu xa Rito ra xona leri tsariweke. (Hlaya Yohane 4:23, 24.) Bibele yi nga pfuna vanhu hinkwavo, kambe hina malandza ya Yehovha hi fanele hi yi tlangela swinene.
7. Ndzhaka ya hina yi katsa xitshembiso xihi lexi khutazaka?
7 Ndzhaka ya hina ya moya yi katsa ni marungula lama ha ku kandziyisiwaka lama kombisaka leswaku “Yehovha u le tlhelweni ra [hina].” (Ps. 118:7) Leswi swi hi endla hi titwa hi sirhelelekile, hambiloko hi xanisiwa. Xiyenge lexi khutazaka xa ndzhaka ya hina ya moya leyi tshamaka yi ri eku andzeni i xitshembiso lexi: “‘Tlhari rihi ni rihi leri nga ta endleriwa ku ku hlasela a ri nge humeleli, ni ririmi rihi ni rihi leri nga ta kanetana na wena ehubyeni u ta ri gweva. Leyi i ndzhaka ya malandza ya Yehovha, naswona ku lulama ka wona ku huma eka mina,’ ku vula Yehovha.” (Esa. 54:17) Ku hava tlhari ra Sathana leri nga hi vavisaka hilaha ku nga heriki.
8. Hi ta tlhuvutsa yini exihlokweni lexi ni lexi landzelaka?
8 Sathana u ringetile ku herisa Rito ra Xikwembu, ku sivela vanhu ku tiva vito ra Yehovha ni ku tumbeta ntiyiso. Kambe a nga na matimba ku tlula Yehovha loyi a xaxiseke matshalatshala lawa hinkwawo. Exihlokweni lexi ni lexi landzelaka, hi ta vona (1) ndlela leyi Yehovha a ri sirheleleke ha yona Rito rakwe; (2) ndlela leyi A tiyisekeke ha yona leswaku vanhu va tiva vito ra yena; ni (3) ndlela leyi A nga Xihlovo ni Musirheleri wa ntiyiso lowu hi wu dyondzaka.
YEHOVHA U SIRHELELE RITO RA YENA
9-11. I swikombiso swihi leswi kombisaka leswaku Bibele yi pone minhlaselo yo hambana-hambana?
9 Yehovha u sirhelele Rito ra yena eka matshalatshala hinkwawo yo lava ku ri herisa. Enciclopedia Cattolica (Catholic Encyclopedia) yi ri: “Hi 1229, Huvo ya le Toulouse yi sivele swirho swa kereke ku tirhisa [Tibibele ta ririmi ra xintu] hileswi a ku lwiwa ni Vaalbigen ni Vawalden . . . Enhlengeletanweni leyi khomiweke hi 1234 eTarragona, le Spain, leyi a yi ungameriwe hi James wo Sungula ku humesiwe xileriso lexi fanaka xo ti yirisa. . . . Vabixopo va le Rhoma va nghenelerile emhakeni leyi ro sungula hi 1559, loko buku ya Paul wa Vumune leyi xaxametaka tibuku hinkwato leti yirisiweke yi yirise ku kandziyisiwa ni ku va ni Tibibele ta ririmi ra xintu handle ko pfumeleriwa hi Hofisi yo Kwetsima.”
10 Hambileswi vanhu va ringeteke ku herisa Bibele, yi sirheleriwile. Kwalomu ka 1382, John Wycliffe ni vanghana va yena va humese vuhundzuluxeri byo sungula bya Bibele hi Xinghezi. Muhundzuluxeri un’wana wa Bibele a ku ri William Tyndale, loyi a dlayiweke hi 1536. Loko a ha boheleriwe emhandzini, ku vuriwa leswaku u huwelerile a ku: “Hosi, pfula mahlo ya hosi ya le Nghilandhi.” Endzhaku ka sweswo u tlimbiwile ivi a hisiwa.
11 Bibele yi pone nkaneto. Hi xikombiso, hi 1535, ku ve ni vuhundzuluxeri bya Xinghezi bya Bibele ya Miles Coverdale. Coverdale u tirhise vuhundzuluxeri bya Tyndale bya “Testamente Leyintshwa” ni bya “Testamente Ya Khale” ku sukela eka Genesa ku ya fika eka Tikronika. U hundzuluxele swiyenge swin’wana swa Matsalwa swi suka eka Xilatini ni le Bibeleni ya Xijarimani ya Martin Luther. Namuntlha, Vuhundzuluxeri Bya Misava Leyintshwa Bya Matsalwa Yo Kwetsima byi tekiwa byi ri bya nkoka hikwalaho ka leswi byi vekaka mhaka erivaleni, byi tshembekaka eka matsalwa ya Bibele ni leswi byi pfunaka ensin’wini. Ha tsaka leswi ku nga riki na dimona kumbe munhu la nga pfukaka a sivele ku sirheleriwa ka Rito ra Yehovha.
YEHOVHA U TIYISEKILE LESWAKU HI TIVA VITO RA YENA
12. Vuhundzuluxeri Bya Misava Leyintshwa byi va pfune njhani vanhu ku tiva vito ra Xikwembu?
12 Yehovha Xikwembu u tiyisekile leswaku vito ra yena a ri susiwanga hi ku helela eRitweni ra yena. Emhakeni leyi, Vuhundzuluxeri Bya Misava Leyintshwa byi hetisisa xiphemu xa nkoka. Eka rito ra yona ro rhanga, komiti ya yona ya vahundzuluxeri lava tinyiketeleke yi tsarile yi ku: “Nchumu lowu xiyekaka hi vuhundzuluxeri lebyi, byi vuyisele vito ra Xikwembu endhawini ya rona eka matsalwa ya Xinghezi. Sweswo swi endliwe hi ku tirhisa vito leri amukelekaka hi Xitsonga, leri nge ‘Yehovha’ leri humelelaka minkarhi ya 6 973 eka Matsalwa ya Xiheveru ni minkarhi ya 237 eka Matsalwa ya Vukreste ya Xigriki.” Sweswi Vuhundzuluxeri Bya Misava Leyintshwa byi kumeka byi helerile kumbe byi nga helelanga hi tindzimi to tlula 116, naswona ku kandziyisiwe tikopi to tlula 178 545 862.
13. Ha yini ku nga vuriwaka leswaku vanhu va tive vito ra Xikwembu ku sukela loko va tumbuluxiwile?
13 Vanhu va tive vito ra Xikwembu ku sukela loko vanhu va tumbuluxiwile. Adamu na Evha a va ri tiva naswona a va swi tiva ku ri vitana kahle. Loko Hamu a delele tata wa yena endzhaku ka Ndhambi, Nowa u te: “A ku dzunisiwe Yehovha, Xikwembu xa Xeme, Kanana [n’wana wa Hamu] a a ve hlonga ra yena.” (Gen. 4:1; 9:26) Xikwembu xi te: “Hi mina Yehovha. Rero i vito ra mina; naswona ku vangama ka mina a ndzi ku nyiki un’wana.” Xikwembu xi tlhele xi ku: “Hi mina Yehovha, ku hava un’wana. Handle ka mina a ku na Xikwembu.” (Esa. 42:8; 45:5) Yehovha u tiyisekile leswaku vito ra yena ri sirheleriwile ri tlhela ri tivisiwa vanhu emisaveni hinkwayo. Mawaku lunghelo leri hi nga na rona ra ku tirhisa vito ra Yehovha ni ku n’wi tirhela tanihi Timbhoni ta yena! Entiyisweni, hi huwelela hi ku: “Hi ta tlakusa mijeko ya hina hi vito ra Xikwembu xa hina.”—Ps. 20:5.
14. Hi kwihi kun’wana laha vito ra Xikwembu ri kumekaka kona handle ka le Bibeleni?
14 Vito ra Xikwembu a ri humeleli eBibeleni ntsena. Anakanya hi Ribye ra Vamowabu, leri kumiweke le Dhiban (eDiboni), 21 wa tikhilomitara evuxeni bya Lwandle leri Feke. Ribye leri ri boxa Hosi Omri wa le Israyele ri tlhela ri vulavula hi ndlela leyi Hosi Mexa wa le Mowabu a pfukeleke Israyele ha yona. (1 Tih. 16:28; 2 Tih. 1:1; 3:4, 5) Kambe Ribye ra Vamowabu i ra nkoka swinene hikuva vito ra Xikwembu ri humelela eka rona hi xivumbeko xa Tetragrammaton. Nakambe Tetragrammaton yi humelela hi ku phindha-phindha eka Mapapila ya le Lakixi, ku nga swiphemu swa vumba leswi kumekaka eIsrayele.
15. I yini Septuagint, naswona ha yini a yi laveka?
15 Vahundzuluxeri vo sungula va Bibele va hoxe xandla eku sirheleleni ka vito ra Xikwembu. Endzhaku ka ku ntshunxiwa ka vona evuhlongeni eBabilona laha va yeke hi 607 B.C.E. ku fikela hi 537 B.C.E., Vayuda vo tala a va tlhelelanga eYuda ni le Israyele. Hi lembe-xidzana ra vunharhu B.C.E., eAleksandriya le Egipta, a ku tshama Vayuda vo tala lava a va lava leswaku Matsalwa ya Xiheveru ma hundzuluxeriwa ma ya eka Xigriki, ku nga ririmi leri a ri tirhisiwa emisaveni hinkwayo hi nkarhi wolowo. Vuhundzuluxeri byolebyo lebyi hetiweke hi lembe-xidzana ra vumbirhi B.C.E., i Septuagint. Tikopi tin’wana ta byona ti ni vito ra Yehovha leri tsariweke hi Xiheveru.
16. Nyika xikombiso xa ku tirhisiwa ka vito ra Xikwembu ebukwini leyi kandziyisiweke ro sungula hi 1640.
16 Vito ra Xikwembu ri kumeka ni le Bukwini ya Bay Psalm, ku nga buku yo sungula ku kandziyisiwa eka tikoloni ta tiko ra Nghilandhi leti a ti ri eAmerika. Nkandziyiso wa yona wo sungula (lowu kandziyisiweke hi 1640) wu ni Tipisalema, leti hundzuluxeriweke ti suka eka Xiheveru ti yisiwa eka Xinghezi xa le nkarhini wolowo. Yi tirhisa vito ra Xikwembu eka tindzimana to tanihi Pisalema 1:1, 2, leyi vulaka leswaku “munhu la katekisiweke” a nga fambi hi xitsundzuxo xa lavo homboloka, “kambe u tsakela nawu wa Yehovha.” Leswaku u kuma rungula leri engetelekeke hi vito ra Xikwembu, hlaya broxara leyi nge Vito Ra Xikwembu Leri Nga Ta Tshama Hi Masiku.
YEHOVHA A SIRHELELA NTIYISO WA MOYA
17, 18. (a) U nga ri hlamusela njhani rito leri nge, “ntiyiso”? (b) “Ntiyiso wa mahungu lamanene” wu katsa yini?
17 Hi tirhela “Yehovha Xikwembu xa ntiyiso” hi ntsako. (Ps. 31:5) Collins Cobuild English Dictionary yi ri: “Ntiyiso hi nchumu wo karhi i swilo hinkwaswo leswi pakanisaka malunghana na wona, ematshan’weni ya swilo leswi ngo anakanyiwa kumbe leswi ngo hlanganisiwa.” Hi Xiheveru xa le Bibeleni, rito leri hakanyingi ri hundzuluxeriwaka ri va “ntiyiso” ri fambisana ni nchumu lowu tshembekaka, kumbe lowu nga wa xiviri. Rito ra Xigriki leri hundzuluxeriweke ri va “ntiyiso” ri vula nchumu lowu fambisanaka ni ntiyiso kumbe nchumu lowu faneleke ni lowunene.
18 Yehovha u sirhelele ntiyiso wa moya naswona u endle leswaku hi wu tiva hi xitalo. (2 Yoh. 1, 2) Ku twisisa ka hina ntiyiso ku ya ku va erivaleni hakatsongo-tsongo, hikuva “ndlela ya lavo lulama yi fana ni ku vonakala ko vangama loku vonakalaka hakatsongo-tsongo kukondza siku ri simekiwa ri tiya”! (Swiv. 4:18) Entiyisweni, hi pfumelelana hi ku helela na Yesu, loyi a khongeleke eka Xikwembu a ku: “Rito ra wena i ntiyiso.” (Yoh. 17:17) Rito ra Xikwembu leri tsariweke ri ni “ntiyiso wa mahungu lamanene,” ku nga tidyondzo hinkwato ta Vukreste. (Gal. 2:14) Sweswo swi katsa ntiyiso hinkwawo malunghana ni vito ra Yehovha, vuhosi bya yena, gandzelo ra nkutsulo ra Yesu, ku pfuxiwa ka vafi ni Mfumo. Sweswi a hi kambisiseni ndlela leyi Xikwembu xi sirheleleke ntiyiso ha yona ku nga khathariseki matshalatshala ya Sathana yo wu tumbeta.
YEHOVHA A SIVELA SATHANA KU TUMBETA NTIYISO
19, 20. A ku ri mani Nimrodo naswona vanhu va ringete ku endla yini enkarhini wa ku fuma kakwe?
19 Endzhaku ka Ndhambi, a ku ri ni xivuriso lexi nge: “Ku fana na Nimrodo muhloti wa matimba la lwaka na Yehovha.” (Gen. 10:9) Leswi a a kaneta Yehovha Xikwembu, Nimrodo entiyisweni a a gandzela Sathana naswona a a fana ni vakaneti lava Yesu a va byeleke marito lawa: “N’wina mi huma eka tata wa n’wina Diyavulosi, naswona mi navela ku endla ku navela ka tata wa n’wina. Yena . . . a nga yimanga a tiyile entiyisweni.”—Yoh. 8:44.
20 Nimrodo a a fuma eBabele ni le madorobeni man’wana lawa a ma ri exikarhi ka nambu wa Tigri ni wa Yufrata. (Gen. 10:10) Swi nga ha endleka ku ri yena la sunguleke ku aka Babele ni xihondzo xa kona kwalomu ka lembe ra 2269 B.C.E. Yehovha a a lava leswaku vanhu va tala emisaveni hinkwayo, kambe vaaki volavo va te: “Tanani! A hi tiakeleni muti ni xihondzo lexi nhlohlorhi ya xona yi nga ta fika ematilweni, naswona a hi tiendleleni vito ra ndhuma, hikuva hi nga tshuka hi hangalasiwa ehenhla ka vuandlalo bya misava hinkwayo.” Kambe kungu rolero ri boheke ku tshikiwa loko Xikwembu xi “pfilunganye . . . ririmi ra misava hinkwayo” kutani xi hangalasa vanhu lava a va lava ku aka xihondzo. (Gen. 11:1-4, 8, 9) Sathana a a lava ku herisa vugandzeri bya ntiyiso kutani a endla leswaku un’wana ni un’wana a gandzela yena, kambe kungu ra yena ri tsandzekile hi ku helela. Ematin’wini hinkwawo ya vanhu, vugandzeri bya Yehovha byi hlurile naswona siku ni siku vanhu lava engetelekeke va sungula ku n’wi gandzela.
21, 22. (a) Ha yini vukhongeri bya mavunwa byi nga taka byi nga pfuki byi byi xungete swinene vugandzeri bya ntiyiso? (b) Hi ta tlhuvutsa yini exihlokweni lexi landzelaka?
21 Vukhongeri bya mavunwa a byi si tshama byi byi xungeta swinene vugandzeri bya ntiyiso. Ha yini? Hikuva Muleteri wa hina Lonkulu u sirhelele Rito ra yena leri tsariweke, u tivise vanhu vito ra yena naswona i Xihlovo lexi nga heriki xa ntiyiso wa moya. (Esa. 30:20, 21) Ku gandzela Xikwembu hi ku pfumelelana ni ntiyiso swi hi tisela ntsako, kambe leswaku hi endla tano hi fanele hi tshama hi xalamukile hi tlhelo ra moya, hi titshega hi ku helela hi Yehovha hi tlhela hi landzela nkongomiso wa moya wa yena lowo kwetsima.
22 Exihlokweni lexi landzelaka, hi ta dyondza hi ndlela leyi tikereke tin’wana ti sunguleke ha yona ku dyondzisa tidyondzo ta mavunwa. Hi ta dyondza leswaku Matsalwa a ma dyondzisi tidyondzo toleto leti hoxeke. Ku tlula kwalaho, hi ta vona ndlela leyi Yehovha, Musirheleri wa ntiyiso la nga pimanisiwiki na munhu, a hi katekiseke ha yona hi tidyondzo leti nga ntiyiso leti hi ti tlangelaka tanihi xiphemu xa ndzhaka ya hina yo hlawuleka swinene.


text:
NHLOKO-MHAKA YA XIFUNENGETO | BIBELE YI TAMELE RUNGULA RIHI?
Ha Yini Bibele Yi Fanele Yi Ku Tsakisa?
Bibele i buku leyi dumeke swinene emisaveni. Ha yini? Xo sungula, ya olova ku yi twisisa. Yi ni marungula lama nga ntiyiso ya vutomi bya vanhu ni ndlela leyi va tirhisaneke ni vanhu van’wana ha yona ni Xikwembu. Marungula lawa ma hi dyondzisa tidyondzo leti twisisekaka hi ku tirhisa marito yo olova ni lama kongomeke lama nga hundzuluxeriwaka hi tindzimi ta madzana ni ku twisisiwa hi vanhu lava nga endhawini yin’wana ni yin’wana. Nakambe milawu ya Bibele ya tirha minkarhi hinkwayo.
Xa nkoka swinene, Bibele a hi buku leyi vulavulaka hi Xikwembu ntsena kambe i buku leyi humaka eka Xikwembu. Yi paluxa vito ra Xikwembu, vumunhu bya xona ni xikongomelo xa xona lexi nga cinciki xa ku tumbuluxa misava ni vanhu. Bibele yi tlhela yi vulavula hi matimu ya swilo leswinene ni swo biha: matimu lama tsakisaka, lama katseke misava hinkwayo ni ku va ni makumu lama tsakisaka. Ku hlaya Bibele hi ku tiyimisela swi ta endla leswaku hi va ni ripfumelo ni ntshembo.
EBibeleni, hi kuma rungula leri nga kumekiki kun’wana. Hi xikombiso, Bibele yi hi byela ntiyiso malunghana ni tinhloko-mhaka to fana ni leti:
Laha hi humaka kona nileswaku ha yini hi xaniseka
Leswi Xikwembu xi swi endleke leswaku xi kutsula vanhu
Leswi Yesu a hi endleleke swona
Vumundzuku bya misava ni vanhu
Ha yini u nga tinyiki xinkarhana xa ku hlaya matluka lama landzelaka kutani u kambisisa leswaku Bibele yi tamele rungula rihi?


text:
Xana Bibele Yi Ni Marito Ya Xikwembu?
Nhlamulo ya Bibele
Vatsari vo tala va Bibele va vula leswaku Xikwembu a xi va byela swilo leswi va swi tsaleke. Xiya swikombiso leswi landzelaka:
Hosi Davhida u te: “
Moya wa Yehovha wu vulavule ha mina, rito rakwe a ri ri eririmini ra mina.”—2 Samuwele 23:1, 2.
Muprofeta Esaya u te: “
Hosi leyi Lawulaka, Yehovha wa mavuthu, u te.”—Esaya 22:15.
Muapostola Yohane u te: “
Nhlavutelo ya Yesu Kreste, leyi a yi nyikiweke hi Xikwembu.”—Nhlavutelo 1:1.
DYONDZA SWO TALA
Xana Bibele Yi Dyondzisa Yini Hakunene?
Bibele I Buku Leyi Humaka Eka Xikwembu
Xana Bibele yi nga ku pfuna njhani leswaku u langutana ni swiphiqo swa wena? Ha yini u tshemba vuprofeta bya yona?


text:
1Vanathu, kha ni ti lavi ku mi sisela ati ta ku votshe vatate vathu va ve hahatshi ka direfu ni ti ta ku votshe va tshawunyetile linene. 2Votshe va bhabhatisilwe ngu ka Mosi, amu ka direfu ni mu ka linene. 3Votshe va dyite sakudya simweso sa moya, 4futsi kambe votshe va sete sakusela simweso sa moya; kunene votshe va titi sela ka dirigwi da moya, adi di nga ti va londetela. Dirigwi diya i ti Kristu. 5Hambi keto, vavangi va kona kha va tsakisa Txizimu, se ngu kota yeto va lovisilwe txiwulani. 6Totshe timhaka tiya njikombiso kwathu, kasiku hi si naveli simaha so biha, nga ti ni vona va nga navela. 7Mi nga ti maheni vakhozeli va sizimu sa walo, kufana ni vamwane kwawe, nga tiya ti nga bhalwa va txi: “Vathu va khalahatshile, ve dya, ve sela, ve khukha ve sinya.” 8Hi nga ti ningeleni ka mithumo ya wugelezi, nga ti vamwane ka vona va nga ti maha, se ve wa ngu ditshiku dimwedo makumi mambidi ni mararu a makumi a mazana a vathu (23.000). 9Hi nga dukeni Mkoma, nga vamwane va nga mu duka, se ngu toneto ve fa ngu kulumetelwa ngu minyoka. 10Mi nga ngurangureni, nga ti vamwane kwawe va nga ngurangura, se ve loviswa ngu mlovisi. 11Ngu toneto, sotshe simaha siya si va humelete kasi kumaha txikombiso kwathu, futsi kambe si bhatwe kasi ku hi laya athu hi nga hoka magwito ka timbimo. 12Inna, ngu toneto, awule a pimisako ti to a emekile, a na ti wonele kasiku a si wi. 13Kha mi nzi kuhumelelwa ngu txiduko txa kuhambana ni siduko sa vamwane vathu. Txizimu txi thembekile, kha txi na kutumela ti to mi txi dukwa ngu si si ku txitimwi ka mtamo wanu. Aniko, ngako txiduko txi txi mi tela, a na mi ninga nzila ya kupona ka txona, ni mtamo wa ku txi rwala. 14Ngu toneto, vo randeka ngutu, thavani kukhozela sizimu sa walo. 15Ni wombawomba ni nanu kota nga ti mi ku vathu va mapimo. Ti pimiseni mipune ati ni mi gelako. 16Digombe da kukatekiswa, adi hi di katekisako, ina hi nga ku ti tshanganisa ni mnoha wa Kristu, kani? Ni dona dipawu di hi bhandako, hi nga kona kutshangana ni mmidi wa Kristu, kani? 17Se ngako dipawu i ku dimwedo, hotshethu, hambiko hi ku vangi, hi wumba mmidi wumwewo, nguko hotshe hi abana dona dipawu dile da dimwedo. 18Hingani alakanya va ka Israyeli. Ava va dyako timhamba, ina kha va mani txiavelo txa txiluvelo, kani? 19Ni na womba txani kwanu, kani? Ni na womba ti to nyama ya timhamba ta sizimu sa walo njimaha, kani? Lambi! Aniko, ani ni mi gela ti to timhamba ti ti mahwako ngu vamatiko, va ti mahela madhimoni, kha va ti maheli Txizimu. 20Se ani kha ni ti lavi ti to mi txi sengela ni madhimoni. 21Kha mi na ku si kota kusela digombe da Mkoma kumweko ni digombe da madhimoni. Kha mi na ku si kota kukhalahatsha mi dyela ha mezani ka Mkoma ni ha mezani ka madhimoni. 22Hi lava kuhenyisa Mkoma, kani? Ina hi ni mtamo kupala ene, kani? 23“Totshe ta tumeleleka”, aniko hi nga totshe ti vhunako. “Totshe ta tumeleleka”, aniko hi nga totshe ti akako. 24Mthu a nga lave asi si vhunako ene, a na lave asi si vhunako vamwane. 25Dyanani sotshe si va xavisako bhazara, mi si wotisi txilo ngu mhaka ya livhalo. 26Mafu nga Mkoma ni sotshe si si ku txitimwi ka ona. 27Ngako mi txi dhanwa ngu mmweyo wo va i singa dikholwa, na anu mi txi ti lava kutsula, dyanani sotshe si va mi phamelako; mi si wotisi txilo ngu mhaka ya livhalo. 28Kambe ngako wo kari a txi mi gela ku khene: Asiya i mhamba ya sizimu sa walo, konaho mi nga dyeni ngu mhaka ya eneyo, a nga mi tsunzukisa ni ngu mhaka ya livhalo. 29Se, ni txi womba ngu “livhalo”, ni womba ngu la vamwane, kha ni wombi ngu lanu. Se, i nga va mhaka muni kukhululeka kwangu ku txi lamulwa ngu livhalo la mmwane, kani? 30Ngako ni txi dya sakudya, ni txi bonga ka Txizimu, se ni solelwa txani ngu sakudya si ni nga si bongela kani? 31Ngu toneto, mwendo ma dya, mwendo ma sela, mwendo mi thuma tihi ni tihi, ti maheni ngu moya wa kudhumisa Txizimu. 32Mi nga maheni txiwonho txa kuhumba Vajudha mwendo Vagriki kumbe va Dibanza da Txizimu. 33Gondani ngu ngani, ni zamako kutsakisa votshe ka sotshe, na i singa to lava ku ti vhuna ani nipune, aniko ngu kulava kuvhuna va vangi, kasi ku ve mana kuhanyiswa.
Copyright
Learn More


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Yoxuwa 13:1-33
13 Yoxuwa se a a dyuhele naswona a ri ni malembe yo tala.+ Kutani Yehovha a ku eka yena: “Wena se u dyuhele naswona u ni malembe yo tala, kambe ka ha ri ni ntirho lowukulu ngopfu wo teka tiko.+2 Hi leri tiko lera ha seleke:+ swifundzha hinkwaswo swa Vafilisita+ na Gexura hinkwaro+3 (ku sukela exiphen’wini xa Nayili lexi nga emahlweni ka Egipta ni ku tlhandluka ku ya fika endzilakaneni wa Ekroni en’walungwini,+ a ku vuriwa leswaku i xa Vakanana);+ tihosi+ ta ntlhanu leti tirhisanaka ta Vafilisita, Vagaza+ ni Vaaxidodo,+ Vaaxikeloni,+ Vagati+ ni Vaekroni;+ ni Vaavhimi.+4 Tiko hinkwaro ra Vakanana ku ya edzongeni; na Miyara, leri nga ra Vasidoni+ ku ya fika eAfeke, ku ya fika endzilakaneni wa Vaamori;5 ni tiko hinkwaro ra Vagebali+ na Lebanoni hinkwaro etlhelo ra le vuhuma-dyambu, ku suka eBali-gadi+ ehansi ka Ntshava ya Herimoni ku ya fika laha ku ngheniwaka ha kona eHamati;+6 vaaki hinkwavo va le ndhawini ya tintshava, ku suka eLebanoni+ ku ya eMisirefoto-mayimi,+ Vasidoni hinkwavo;+ mina ndzi ta va hlongola emahlweni ka vana va Israyele.+ Kambe yi nyike tiko ra Israyele ri va ndzhaka ya rona, hilaha ndzi ku leriseke hakona.+7 Sweswi ava tiko leri ri va ndzhaka ya tinyimba ta kaye ni hafu ya nyimba ya Manase.”+8 Hi hafu leyin’wana ya va ka Ruveni ni va ka Gadi swin’we ni nyimba leya hafu leyin’wana, va teke ndzhaka leyi Muxe a va nyikeke yona entsungeni wa Yordani ku ya evuxeni, hilaha Muxe nandza wa Yehovha a va nyikeke hakona,+9 ku suka eArowere+ lowu nga eribuweni ra nkova wa Arinoni,+ ni muti lowu nga exikarhi ka nkova, ni tiko hinkwaro leri andlalekeke leri nga eMedeba+ ku ya fika eDiboni;+10 ni miti hinkwayo ya Sihoni, hosi ya Vaamori leyi a yi fuma eHexiboni, ku ya fika endzilakaneni wa vana va Amone;+11 na Giliyadi ni ndhawu ya Vagexura+ ni Vamukati ni Ntshava ya Herimoni+ hinkwayo na Baxani+ hinkwaro ku ya fika eSaleka;+12 ndhawu hinkwayo leyi lawuriwaka hi Ogo+ eBaxani, la fumeke eAxitaroti ni le Edireyi+—hi yena la seleke eka swa Varefayimi+—Muxe a va hlasela ni ku va hlongola.+13 Vana va Israyele a va va hlongolanga+ Vagexura ni Vakati, kambe Gexura+ na Makati va hambete va tshama exikarhi ka Israyele ku fikela esikwini leri.14 I nyimba ya Valevhi ntsena leyi a nga yi nyikangiki ndzhaka.+ Gandzelo leri endliweke hi ndzilo+ ra Yehovha Xikwembu xa Israyele i ndzhaka ya vona,+ hilaha a va tshembiseke hakona.+15 Kutani Muxe a nyika nyimba ya vana va Ruveni nyiko hi ku ya hi mindyangu ya vona,16 hiloko ndhawu yi va ya vona ku sukela eArowere,+ lowu nga eribuweni ra nkova wa Arinoni, ni muti lowu nga exikarhi ka nkova, ni tiko hinkwaro leri andlalekeke eMedeba;+17 Hexiboni+ ni miti+ ya wona hinkwayo leyi nga etikweni leri andlalekeke, Diboni+ na Bamoti-bali+ na Beta-bali-meyoni,+18 na Yahasa+ na Kedemoti+ na Mefati,+19 na Kiriyatayimi+ na Sibma+ na Sereta-xahara entshaveni leyi nga erivaleni ra le hansi,20 na Beta-peyori ni magiyagiya ya Pisiga+ na Beta-yeximoto,+21 ni miti hinkwayo ya tiko+ leri andlalekeke ni ndhawu hinkwayo leyi lawuriwaka hi Sihoni hosi ya Vaamori, leyi a yi fuma eHexiboni,+ leyi Muxe a yi dlayeke+ swin’we ni tindhuna ta Midiyani, Evhi na Rekemu na Suru na Huru na Reba,+ tinghanakana ta Sihoni, leti a ti tshama etikweni.22 Naswona Balama n’wana wa Beyori,+ lowa muvhumbhi,+ hi un’wana wa lava vana va Israyele va va dlayeke hi banga swin’we ni lava dlayiweke va vona.23 Ndzilakana wa vana va Ruveni a ku ri Yordani; naswona ndhawu leyi a yi ri ndzhaka ya vana va Ruveni+ hi mindyangu ya vona, hi miti ni swimitana swa vona.24 Ku tlula kwalaho, Muxe a nyika nyimba ya Gadi nyiko, vana va Gadi hi mindyangu ya vona,+25 ndhawu ya vona ku va Yazere+ ni miti hinkwayo ya Giliyadi+ ni xiphemu xa tiko ra vana va Amone+ ku ya fika eArowere,+ leyi nga emahlweni ka Rhaba;+26 ni ku suka eHexiboni+ ku ya eRamati-mispa na Bethonimi ni ku suka eMahanayimi+ ku ya endzilakaneni wa Debiri;+27 ni le rivaleni ra le hansi ra Beta-harama+ na Beta-nimura+ na Sukoti+ na Safoni, ndhawu hinkwayo leyi lawuriwaka hi Sihoni hosi ya Hexiboni,+ ndzilakana wa kona ku ri Yordani ku ya fika emakumu ka lwandle ra Kinereti+ ekusuhi ni Yordani hi tlhelo ra le vuxeni.28 Leyi a ku ri ndzhaka ya vana va Gadi+ hi mindyangu ya vona, hi miti ni swimitana swa vona.29 Ku tlula kwalaho, Muxe a nyika hafu ya nyimba ya Manase nyiko, kutani ku va hafu ya nyimba ya vana va Manase hi mindyangu ya vona.+30 Ndhawu ya vona yi sukela eMahanayimi+ le Baxani hinkwaro, ni ndhawu hinkwayo leyi lawuriwaka hi Ogo hosi ya Baxani,+ ni mitsonga hinkwayo ya Yayiri+ leyi nga eBaxani, miti ya 60.31 Kutani hafu ya Giliyadi na Axitaroti+ na Edireyi,+ ku nga miti leyi lawuriwaka hi Ogo eBaxani, yi va ya vana va Makiri+ n’wana wa Manase, ni hafu ya vana va Makiri hi mindyangu ya vona.32 Leyi i ndhawu leyi Muxe a va nyikeke yona leswaku yi va ndzhaka ya vona, etimbaleni ta le kwandzasini ra Mowabu ekusuhi ni Yordani, eYeriko, hi tlhelo ra le vuxeni.+33 Muxe a nga yi nyikanga ndzhaka+ nyimba ya Valevhi. Yehovha Xikwembu xa Israyele i ndzhaka ya vona, hilaha a va tshembiseke hakona.+


text:
Tinhlamulo Ta Swivutiso Swa Bibele
Xana tintsumi ti nga hi pfuna?
Yehovha Xikwembu u vumbe tintsumi ta timiliyoni loko a nga si vumba vanhu. (Yobo 38:4, 7) Tintsumi toleto i swivumbiwa swa moya leswi hoxaka xandla swinene entirhweni wa Xikwembu, minkarhi yin’wana xa ti rhuma leswaku ti ya kongomisa malandza ya xona ya laha misaveni ni ku ma sirhelela. (Pisalema 91:10, 11) Namuntlha tintsumi ti pfuna vanhu leswaku va vuyeriwa eka mahungu lamanene lawa valandzeri va Yesu va ma chumayelaka.—Hlaya Nhlavutelo 14:6, 7.
Xana loko hi lava mpfuno hi fanele hi khongela eka tintsumi? Doo! Xikhongelo i xiendlo xa vugandzeri naswona i Yehovha ntsena loyi a faneleke ku gandzeriwa. (Nhlavutelo 19:10) Tanihi leswi tintsumi ti nga malandza ya Xikwembu, ti yingisa nkongomiso wa xona ku nga ri wa vanhu. Hikokwalaho, minkarhi hinkwayo hi fanele hi khongela eka Xikwembu hi ku tirhisa vito ra Yesu.—Hlaya Pisalema 103:20, 21; Matewu 26:53.
Xana ku ni tintsumi to homboloka?
Ku fana ni vanhu tintsumi ti vumbiwe ti ri ni ntshunxeko wa ku tihlawulela leswaku ti lava ku endla leswinene kumbe leswo biha. Lexi twisaka ku vava, tintsumi to tala ti xandzukele Xikwembu. (2 Petro 2:4) Ntsumi yo sungula ku xandzuka i Sathana; u landzeriwe hi tintsumi tin’wana leti hundzukeke madimona. Sathana ni madimona yakwe va hlongoriwile etilweni va lahleriwa laha emisaveni.—Hlaya Nhlavutelo 12:7-9.
Ku andza loku veke kona ka vubihi ni madzolonga ku sukela hi 1914, swi kombisa leswaku Xikwembu xi ta lovisa Sathana ni madimona ku nga ri khale. Kutani, Xikwembu xi ta endla misava leyi yi va ndhawu leyinene.—Hlaya Nhlavutelo 12:12; 21:3, 4.
DYONDZA SWO TALA
Xana Bibele Yi Dyondzisa Yini Hakunene?
Ndlela Leyi Swivumbiwa Swa Moya Swi Khumbaka Vutomi Bya Wena Ha Yona
Bibele yi vulavula hi tintsumi ni madimona. Xana swivumbiwa leswi swa moya i swa xiviri? Xana swi nga byi khumba vutomi bya wena?
SWIVUTISO LESWI HLAMURIWAKA HI BIBELE
Xana Madimona I Ya Xiviri?
I yini madimona? Xana ma huma kwihi?


text:
Dyondzo 103: A Nghena eNdlwini Leyi Lotleriweke
Endzhaku ka loko Petro na Yohane va suke esirheni laha ntsumbu wa Yesu a wu ri kona, Mariya u sele a ri swakwe. Hiloko a sungula ku rila. Kutani a korhama a hlometela esirheni, hilaha hi n’wi voneke hakona eka xifaniso lexi hundzeke. Kwalaho u vone tintsumi timbirhi! Ti n’wi vutise ti ku: ‘U rilela yini?’
Mariya u hlamule a ku: ‘Va teke Hosi yanga, naswona a ndzi tivi leswaku va yi veke kwihi.’ Hiloko Mariya a hundzuluka kutani a vona wanuna. Wanuna loyi u n’wi vutise a ku: ‘Xana u lava mani?’
Mariya a a anakanya leswaku wanuna loyi i mutirhi wa le ntangeni, nileswaku swi nga ha endleka a teke ntsumbu wa Yesu. Hiloko a ku: ‘Loko u n’wi tekile, ndzi byele leswaku u n’wi veke kwihi.’ Kambe entiyisweni, wanuna yoloye a ku ri Yesu. A a ambale miri lowu Mariya a nga wu tiviki. Kambe loko a n’wi vitana hi vito, hiloko Mariya a swi vona leswaku i Yesu. Kutani a tsutsuma a ya byela vadyondzisiwa a ku: ‘Ndzi vone Hosi!’
Hi ku famba ka siku, loko vadyondzisiwa vambirhi va ri karhi va ya eximutanini xa Emawusi, wanuna un’wana u fambisane na vona. Vadyondzisiwa a va ri ni gome hikuva Yesu a a dlayiwile. Kambe loko va ri karhi va famba, wanuna loyi u va hlamusele swilo swo tala swa le Bibeleni leswi va chaveleleke. Eku heteleleni, loko va wisile leswaku va ta dya, hiloko vadyondzisiwa va swi xiya leswaku wanuna loyi i Yesu. Kutani Yesu a nyamalala, naswona vadyondzisiwa volavo vambirhi va hatlisa va tlhelela eYerusalema va ya byela vaapostola van’wana malunghana na yena.
Loko swa ha ri tano, Yesu u tlhele a humelela eka Petro. Van’wana va tsake ngopfu loko va twa sweswo. Hiloko vadyondzisiwa lavambirhi va ya eYerusalema va ya kuma vaapostola. Va va hlamusela ndlela leyi Yesu a humeleleke ha yona eka vona endleleni. Kutani loko va ha hlamusela sweswo, xana wa wu tiva nchumu wo hlamarisa lowu humeleleke?
Languta xifaniso lexi. Yesu u humelele ekamareni rero, hambileswi nyangwa a yi lotleriwile. Vadyondzisiwa a va nga ha tikoti hi ku tsaka! Xana rero a ku nga ri siku ro tsakisa? Xana u nga hlayela minkarhi leyi Yesu a humeleleke ha yona eka valandzeri vakwe ku fikela sweswi? Xana u kuma minkarhi ya ntlhanu?
Muapostola Tomasi a a nga ri kona loko Yesu a humelela. Kutani vadyondzisiwa va n’wi byela va ku: ‘Hi vone Hosi!’ Kambe Tomasi u vule leswaku u ta tshemba loko a n’wi vonile Yesu hi yexe. Endzhaku ka masiku ya nhungu vadyondzisiwa nakambe a va ri endlwini leyi lotleriweke, Tomasi na yena a a ri kona hi nkarhi wolowo. Yesu u humelele hi xitshuketa endlwini yoleyo. Hiloko Tomasi a tshemba.
Yohane 20:11-29; Luka 24:13-43
Swivutiso
- Mariya u te yini eka wanuna loyi a a anakanya leswaku i murimi, kambe i yini lexi endleke leswaku a swi xiya leswaku i Yesu hi xiviri?
- Ku humelele yini eka vadyondzisiwa vambirhi lava a va ya eximutanini xa Emawusi?
- Hi wihi nchumu wo hlamarisa lowu humeleleke loko vadyondzisiwa vambirhi va byela vaapostola leswaku va vone Yesu?
- Yesu u humelele kangani eka valandzeri vakwe?
- Tomasi u te yini loko a twa leswaku vadyondzisiwa va vone Hosi, naswona ku humelele yini endzhaku ka masiku ya nhungu?
Swivutiso swo engetela
- Hlaya Yohane 20:11-29.
Eka Yohane 20:23, xana Yesu a a vula leswaku vanhu va nyikiwe mpfumelelo wo rivalela swidyoho? Hlamusela.
- Hlaya Luka 24:13-43.
Xana hi nga tilunghisa njhani timbilu ta hina leswaku ti amukela tidyondzo ta Bibele?


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Ezekiyele 31:1-18
31 Kutani swi endleka nakambe hi lembe ra vu-11, hi n’hweti ya vunharhu, esikwini ro sungula ra n’hweti, rito ra Yehovha ri fika eka mina, ri ku:2 “N’wana wa munhu, byela Faro hosi ya Egipta ni ntshungu wakwe hinkwawo,+ u ku,“‘Xana u fana na mani hi vukulu bya wena?3 Maswivo! Muasiriya, mukedari wa le Lebanoni,+ lowu nga ni marhavi yo saseka,+ wa marhavi yo tlhuma lama endlaka ndzhuti, lowu tlakukeke,+ lerova maninginingi+ ya wona a ma ri ehenhla emapapeni.4 Mati hi wona ma wu endleke wu va wukulu;+ xidziva xa mati xi wu endla wu kula wu ya ehenhla. Swinambyana swa xona a swi famba hinkwako laha wu byariweke kona; migerho ya xona a yi ya eka mirhi hinkwayo ya nhova.5 Hi yona mhaka leyi wu kuleke wu ya ehenhla ni xiyimo xa wona xi tlulaka mirhi leyin’wana hinkwayo ya nhova.+“‘Marhavi ya wona ma hambeta ma andza, marhavi ya wona ma leha hikwalaho ka mati yo tala swinene emigerhweni ya wona.+6 Swivumbiwa hinkwaswo leswi hahaka swa matilo swi akele swisaka swa swona eka wona,+ swivandzana hinkwaswo swa nhova swi velekele ehansi ka marhavi ya wona,+ matiko lama nga ni vaaki vo tala ma ta tshama endzhutini wa wona.7 Kutani wu saseka hi vukulu bya wona,+ hi ku leha ka switluka swa wona, hikuva timitsu ta wona a ti ri ehenhla ka mati yo tala.8 Mikedari yin’wana a yi nga fani na wona entangeni wa Xikwembu.+ Loko ku ri mirhi ya yunipa, a yi nga fani ni marhavi ya wona. Mirhi ya puleyini a yi hambanile na wona hi marhavi. Ku hava murhi wun’wana entangeni wa Xikwembu lowu a wu fana na wona hi ku saseka.+9 Ndzi wu endle wu saseka hi switluka swa wona swo tala,+ mirhi leyin’wana hinkwayo ya Edeni leyi a yi ri entangeni wa Xikwembu xa ntiyiso yi tshamela ku va ni mona eka wona.’+10 “Hikokwalaho Yehovha, Hosi leyi Lawulaka u te, ‘Hikwalaho ka leswi wu veke ni xiyimo xo tlakuka, lerova maninginingi ya wona ma fika emapapeni,+ mbilu ya wona yi titlakusa hikwalaho ka ku tlakuka ka wona,+11 ndzi ta wu nyiketa evokweni ra loyi a fumaka matiko+ hi tihanyi. Kunene u ta wu endla swo karhi. Ndzi ta wu hlongola+ hi ku landza vuhomboloki bya wona.12 Kutani vafambi, lava va xanisaka matiko, va ta wu tsema, vanhu va ta wu tshika etintshaveni; kunene switluka swa wona swi ta wela eminkoveni hinkwayo, marhavi ya wona ma ta tshovekela eswinambyanini hinkwaswo swa misava.+ Vanhu hinkwavo va misava va ta xika va siya ndzhuti wa wona, va wu tshika.+13 Swivumbiwa hinkwaswo leswi hahaka swa matilo swi ta tshama ensinyeni lowu wu weke, swivandzana hinkwaswo swa nhova swi ta tshama ehenhla ka marhavi ya wona;+14 leswaku ni wun’we wa mirhi leyi yi cheletiwaka wu nga tshuki wu va ni xiyimo xo tlakuka, kumbe maninginingi ya mirhi leyi ma fika emapapeni, nileswaku ni wun’we lowu wu nwaka mati wu nga titlakusi eku tlakukeni ka yona, kunene hinkwayo ka yona yi ta dlayiwa,+ yi ya etikweni ra le hansi,+ exikarhi ka vana va vanhu, eka lava va rhelelaka va ya emugodini.’15 “Yehovha, Hosi leyi Lawulaka u te, ‘Esikwini leri wu nga ta rhelela ha rona eSheol ndzi ta endla leswaku ku riliwa.+ Ndzi ta funengeta xidziva xa mati hikwalaho ka wona, leswaku ndzi siva swinambyana swa xona ni leswaku mati yo tala ma siveriwa; ndzi ta endla Lebanoni a va ni munyama hikwalaho ka wona, naswona mirhi ya nhova yi ta titivala hikwalaho ka wona.16 Loko ku twakala mpfumawulo wa ku wa ka wona ndzi ta ninginisa matiko, loko ndzi wu tisa eSheol swin’we ni lava va rhelelaka emugodini,+ etikweni leri nga ehansi, mirhi hinkwayo ya Edeni,+ leyo hlawuleka ngopfu ni leyinene ya Lebanoni yi ta chaveleleka.+17 Yona yi rhelele na wona eSheol,+ eka lava va dlayiweke hi banga ni lava va tshameke endzhutini wa yena exikarhi ka matiko+ kukota mbewu ya yena.’18 “‘Xisweswo, xana u fana na mani hi ku vangama+ ni hi vukulu exikarhi ka mirhi ya Edeni?+ Kunene u ta rhelerisiwa etikweni ra le hansi swin’we ni mirhi ya Edeni.+ U ta etlela exikarhi ka lava va nga yimbangiki swin’we ni lava va dlayiweke hi banga. Loyi i Faro ni ntshungu wakwe hinkwawo,’ ku vula Yehovha, Hosi leyi Lawulaka.”


text:
May 23-
29
TIPISALEMA 19–25
Risimu 116 Ni Xikhongelo
Marito Yo Pfula (u nga hundzi timinete tinharhu)
LESWI HI SWI DYONDZAKA EBIBELENI
“Vuprofeta Lebyi Nyikelaka Rungula Malunghana Na Mesiya”: (10 min.)
Ps 22:1
—A swi ta vonaka onge Mesiya u tshikiwe hi Xikwembu (w11 8/15 15 ¶16)
Ps 22:7, 8
—Mesiya a a ta vengiwa (w11 8/15 15 ¶13)
Ps 22:18
—A ku ta hoxiwa vuhlolotwana hikwalaho ka tinguvu ta Mesiya (w11 8/15 15 ¶14)
-
Endla Ndzavisiso: (8 min.)
Ps 19:14
—Hi dyondza yini eka ndzimana leyi? (w06 5/15 19 ¶8)
Ps 23:1, 2
—Xana Yehovha i murisi la nga ni rirhandzu hi ndlela yihi? (w02 9/15 32 ¶1-2)
Ku hlaya ka Bibele ka vhiki leri ku ndzi dyondzisa yini hi Yehovha?
Hi tihi tinhla leti ndzi ti kumeke eka ku hlaya ka Bibele ka vhiki leri leti ndzi nga ti tirhisaka ensin’wini?
-
Ku Hlaya Ka Bibele: (u nga hundzi timinete ta mune) Ps 25:1-22
NDZETELO WA NTIRHO WO CHUMAYELA
Riendzo Ro Sungula: (u nga hundzi timinete timbirhi) bh
—Hlaya tsalwa hi ku tirhisa xitirhisiwa xa wena xa elektroniki.
Riendzo Ro Vuyela: (u nga hundzi timinete ta mune) bh
—Tirhisa xiyenge xo secha lexi nga eka JW Library leswaku u kuma ndzimana ya le Bibeleni leyi hlamulaka xivutiso lexi vutisiweke hi n’wini wa muti.
Dyondzo Ya Bibele: (u nga hundzi timinete ta tsevu) bh 129-130 ¶11-12
—Hi ku komisa komba xichudeni ndlela yo tirhisa JW Library leswaku xi lunghiselela dyondzo hi ku tirhisa xitirhisiwa xa xona xa elektroniki.
MAHANYELO YA VAKRESTE
Risimu 55
“Tindlela To Tirhisa JW Library”
—Xiyenge 2: (15 min.) Bulo ni vayingiseri. Tlanga kutani hi ku komisa mi burisana hi vhidiyo leyi nge Download and Manage Bibles ni leyi nge Search in a Bible or Publication. Kutani bulani hi xihlokwana xo hetelela xa nkandziyiso. Rhamba vayingiseri leswaku va vula tindlela tin’wana leti va yi tirhiseke ha tona JW Library ensin’wini.
Dyondzo Ya Bibele Ya Vandlha: (30 min.) ia ndz. 16 ¶1-15
Katsakanya Leswi Dyondziweke Ni Ku Vula Leswi Nga Ta Dyondziwa Eka Vhiki Leri Landzelaka (3 min.)
Risimu 139 Ni Xikhongelo


text:
INDONESIA
Rhavi Lerikulu
Hi 2008, tiko ra Indonesia ri fikelele nhlohlorhi ya vahuweleri va 21 699. A ku nga ha ri na ndhawu yo tshama erhavini. Nakambe tanihi leswi miako ya rona a yi akiwe hi nkarhi lowu a ku yirisiwe ntirho, a ri ri ekule. Swi le rivaleni leswaku a ku laveka rhavi lerikulu leri nga ekusuhi ni le Jakarta.
Endzhakunyana ka kwalomu ka malembe mambirhi, vamakwerhu va xave ndhawu leyi a yi hambane swinene ni rhavi ra khale, ku nga xithezi xa vu-31 xa muako wa manguva lawa lowu nga ni swithezi swa 42 lowu nga ekusuhi ni le xikarhi ka Jakarta. Vamakwerhu va tlhele va xava ndhawu leyi nga ni swithezi swa 12 ya muako lowu nga ekusuhi leswaku ku ta tshama vanhu va 80 kumbe ku tlula va le Bethele. Nakambe va xave muako lowu a wu ri na swithezi swa ntlhanu leswaku ku ta tshama vanhu lava tirhaka eka tindzawulo ta le Kaya ra Bethele.
Ntlawa wa vatirhi vo aka lava humaka ematikweni yo hambanahambana wu tirhe swin’we ni vanhu vo aka va kwalaho leswaku va lunghisa tihofisi ni miako yo tshama eka yona. Darren Berg mulanguteri wa ntirho wo aka u ri: “Yehovha u hi pfunile hi ku phindhaphindha eka swiphiqo leswi tikaka leswi a hi hlangana na swona. Hi xikombiso, a hi lava ku nghenisa tiphayiphi ta manguva lawa to fambisa nkululo kambe valawuri a va nga tolovelananga na yona thekinoloji kutani a va pfumelanga. Mbhoni ya kwalaho leyi a yi ri munjhiniyara yi yise mhaka leyi eka mutirhelamfumo la tlakukeke. Hi ku hatlisa mutirhelamfumo yoloye u xi amukerile xikombelo xa hina, a vula leswaku u swi tshemba hilaha ku heleleke leswi vamakwerhu va swi tsaleke.”
“A ha ha tumbeli. Sweswi vanhu va ti tiva Timbhoni ta Yehovha. Va swi xiya leswaku hi ta tshama laha hi masiku”
Miako leyintshwa ya rhavi yi nyiketeriwe hi February 14, 2015. Anthony Morris III xirho xa Huvo leyi Fumaka hi yena a nga nyikela nkulumo ya ku nyiketeriwa ka rhavi. Vincent Witanto Ipikkusuma, xirho xa Komiti ya Rhavi u ri: “Sweswi hi tshama exifundzheni xo saseka lexi nga ni tikhampani letikulu eIndonesia. A ha ha tumbeli. Sweswi vanhu va ti tiva Timbhoni ta Yehovha. Va swi xiya leswaku hi ta tshama laha hi masiku..”
“Swa Tsakisa Ku Chumayela Laha!”
Emalembeni ya sweswi, nhlayo leyi andzaka ya Timbhoni leti humaka etindhawini to hambanahambana ti rhurhele eIndonesia. Lothar Mihank u ri: “Vanhu lava tirhaka laha ku nga ni xilaveko lexikulu va endla ntirho wa nkoka swinene ematikweni yo fana ni ya hina. Va ni ntokoto, va wupfile hi tlhelo ra moya, va hiseka emavandlheni ya vona naswona leswi swi hi pfuna leswaku hi tlangela vun’we bya vamakwerhu emisaveni hinkwayo.” I yini leswi va susumeteleke ku rhurha? Naswona vuyelo byi ve byihi? Xiya swin’wana leswi va swi vuleke.
Jason na Casey va ka Gibbs lava humaka eUnited States va te: “Hi hlaye hi nhlayo ya vanhu lava muhuweleri a faneleke a va chumayela eka Buku Ya Lembe kutani hi xiye leswaku tiko ra Indonesia hi rin’wana ra matiko lawa muhuweleri a faneleke a chumayela vanhu vo tala emisaveni. Kutani vanghana va hina lava a va tirha laha ku nga ni xilaveko va hi byele leswaku ku ni xilaveko lexikulu eIndonesia. Hi fonele rhavi ra le Indonesia kutani ri hi byela leswaku hi ya eBali. A ku lava ku sunguriwa nsimu ya Xinghezi eIndonesia, kutani a hi ta namba hi sungula ku chumayela. A hi hlele ku ya tshama lembe, kambe hi tshame malembe manharhu. Vanhu vo tala lava a hi va chumayela a va nga si tshama va twa hi Timbhoni ta Yehovha. Hakunene nsimu leyi yi ve ni vuyelo lebyinene!”
Stuart na Mandy va ka Williams, mpatswa lowu humaka eAustralia wu te: “A hi lava ku hlangana ni vanhu lava rhandzaka ntiyiso kutani hi endle xiboho xo rhurhela eIndonesia. EMalang, le East Java, hi hlangane ni swichudeni swo tala swa le yunivhesiti leswi a swi vulavula Xinghezi leswi hi ku tirhandzela swi yingiseke mahungu lamanene. Nakambe swa yi rhandza website ya jw.org. Ntirho wo chumayela laha wa tsakisa.”
Takahiro na Mari va ka Akiyama, lava phayoneke eYogyakarta exihlaleni xa Java, va ri: “Laha hi titwa hi sirhelelekile swinene ku tlula ndlela leyi a hi titwa ha yona loko ha ha ri ekaya le Japani. Vanhu va laha va ni musa ni mahanyelo lamanene. Vo tala va vona, ngopfungopfu vantshwa va ni swivutiso swo tala malunghana ni vukhongeri byin’wana. Siku rin’wana loko hi ri karhi hi tirha eka tafula ro veka minkandziyiso yo chumayela endhawini ya mani na mani, hi fambise kwalomu ka timagazini ta 2 600 hi tiawara ta ntlhanu.”
Dan na Janine va ka Moore, ku nga mpatswa lowu nga emalembeni ya va-50 wu ri: “Loko hi ya eku chumayeleni, vanhu va ta laha hi nga kona. Ha n’wayitela; kutani na vona va tlherisela hi ku n’wayitela. Va ni swivutiso swo tala naswona va tsakela. Loko hi va komba rungula ra le Bibeleni, van’wana a va ku: ‘Xana ndzi nga ri tsala ehansi?’ A va hlamarisiwa hileswi Bibele yi swi tameleke. Hi ni lembe hi ri laha naswona ha tisola leswaku a hi fanele hi te khale. A hi lava nsimu leyi vanhu vo tala va nga si tshamaka va twa hi Yehovha kutani hi yi kumile!”
Misja na Kristina va ka Beerens a va ri varhumiwa hi 2009 kutani sweswi i valanguteri va muganga. Va ri: “Hambi ku ri eXihlaleni xa Madura eEast Java, ku nga xin’wana xa swihlala leswi nga ni Mamoslem yo tala eIndonesia, ndlela leyi va anguleke ha yona eka ntirho wa hina wo chumayela a yi tsakisa swinene. Vanhu a va yimisa timovha ta vona leswaku va kombela timagazini. A va ku: ‘Ndzi Mumoslem kambe ndza swi tsakela ku hlaya timagazini leti. Xana ndzi nga tekela ni vanghana va mina?’ Swa tsakisa ku chumayela lahat!”
Masimu Ma Basile Leswaku Ma Tshoveriwa
Hi 1931, loko Frank Rice a fika eJakarta, a ku ri ni vanhu va kwalomu ka 60 000 000 lava a va tshama eIndonesia. Namuntlha nhlayo yoleyo yi ya eka 260 000 000, leswi endlaka leswaku Indonesia ri va tiko ra vumune leri nga ni vanhu vo tala emisaveni hinkwayo.
Nakambe Timbhoni ta Yehovha ta le Indonesia ti andze hi ndlela yo hlamarisa. Hi 1946, vahuweleri va khume vo tshembeka va tiyisele minkarhi yo tika hi nkarhi wa Nyimpi ya Vumbirhi ya Misava. Namuntlha etikweni leri ku ni vahuweleri vo tlula 26 000, ku nga vumbhoni bya mikateko ya Yehovha leyi nga erivaleni! Tanihi leswi ku veke ni vanhu va 55 864 eka Xitsundzuxo xa 2015, swa tikomba leswaku ku ve ni ku andza loku xiyekaka.
Yesu u te: “Ina, ntshovelo i wukulu, kambe vatirhi a hi vangani. Hikokwalaho, kombelani N’wini wa ntshovelo leswaku a rhumela vatirhi entshovelweni wakwe.” (Mat. 9:37, 38) Malandza ya Yehovha ya le Indonesia ma endle hi ku pfumelelana ni marito wolawo. A ma tiyimisele ku kulula ma n’watseka leswaku ma pfuneta eku kwetsimiseni ka vito lerikulu ra Yehovha exihlaleni lexi.
DYONDZA SWO TALA
I VAMANI LAVA ENDLAKA KU RHANDZA KA YEHOVHA NAMUNTLHA?
Ndlela Leyi Minkandziyiso Ya Hina Yi Tsariwaka Yi Tlhela Yi Hundzuluxeriwa Ha Yona?
Hi kandziyisa minkandziyiso hi tindzimi to tlula 700. Ha yini hi endla matshalatshala lawa hinkwawo?


text:
Lahlela Ku Vilela Hinkwako Eka Yehovha
‘Lahlelani ku vilela hinkwako ka n’wina eka Yehovha, hikuva wa mi khathalela.’—1 PET. 5:7.
TINSIMU: 60, 23
1, 2. (a) Ha yini swi nga fanelanga swi hi hlamarisa loko hi langutana ni ku vilela? (Vona xifaniso lexi nga eku sunguleni ka xihloko lexi.) (b) Hi ta kambisisa yini exihlokweni lexi?
HI HANYA eminkarhini yo tika. Sathana Diyavulosi u hlundzuke ngopfu naswona u “famba-famba ku fana ni nghala leyi vombaka, yi lava wa ku n’wi dya.” (1 Pet. 5:8; Nhlav. 12:17) Kutani a swi hlamarisi leswi hambi ku ri malandza ya Xikwembu ma karhatekaka. Hambi ku ri malandza ya Yehovha ya le nkarhini lowu hundzeke na wona a ma karhateka. Hi xikombiso, minkarhi yin’wana Hosi Davhida na yena u ve ni ‘gome embilwini yakwe.’ (Ps. 13:2) Nakambe anakanya hi muapostola Pawulo loyi na yena a “vilela hi mavandlha hinkwawo.” (2 Kor. 11:28) Kambe hi fanele hi endla yini loko hi tshikileleka hikwalaho ko vilela?
2 Tata wa hina wa le tilweni la nga ni rirhandzu u pfune malandza yakwe ya le nkarhini lowu hundzeke naswona na hina a nga hi pfuna leswaku hi nga vileli ngopfu. Bibele yi ri: “Lahlela ndzhwalo wa wena eka Yehovha, u ta ku seketela.” (1 Pet. 5:7) U nga swi endlisa ku yini sweswo? A hi kambisise tindlela ta mune leti nga hi pfunaka ku endla tano ku nga, Xikhongelo lexi humaka embilwini, ku hlaya Rito ra Xikwembu ni ku anakanyisisa ha rona, ku pfumelela moya lowo kwetsima leswaku wu ku pfuna ni ku vulavula ni munhu loyi u n’wi tshembaka. Loko hi ri karhi hi kambisisa tindlela leti ta mune, ringeta ku kumisisa leswaku u nga ti tirhisa njhani evuton’wini bya wena.
“LAHLELA NDZHWALO WA WENA EKA YEHOVHA”
3. U nga wu ‘lahlela njhani ndzhwalo wa wena eka Yehovha’?
3 Xo sungula lexi hi nga xi endlaka i ku khongela eka Yehovha hi mbilu hinkwayo. Loko u langutane ni swiyimo swo tika, phofulela Yehovha Tata wa wena wa le tilweni hi xikhongelo. Mupisalema Davhida u kombele eka Yehovha a ku: “Oho Xikwembu xanga, yingisa xikhongelo xa mina.” Nakambe u tlhele a ku: “Lahlela ndzhwalo wa wena eka Yehovha, u ta ku seketela.” (Ps. 55:1, 22) Loko se u endle hinkwaswo leswaku u lulamisa xiphiqo xa wena, ku khongela eka Yehovha swi nga vohlisa mabibi ya mbilu. Kambe, xana xikhongelo xi nga ku pfuna njhani leswaku u papalata ku vilela ni ku karhateka?—Ps. 94:18, 19.
4. Ha yini ku khongela swi ri swa nkoka loko hi ri ni swiphiqo?
4 Hlaya Vafilipiya 4:6, 7. Loko hi ya emahlweni hi khongela eka Yehovha swi huma embilwini, u ta hlamula swikhongelo swa hina. Njhani? Hi ku endla leswaku hi va ni ku rhula emianakanyweni ni le timbilwini ta hina. Vo tala va swi tokotile sweswo. Loko va langutana ni swiphiqo leswikulu Xikwembu xi va pfunile leswaku va va ni ku rhula loku va nga si tshamaka va va na kona. Ni le ka wena swi nga va tano. Kutani “ku rhula ka Xikwembu” ku ta hlula xiphiqo xin’wana ni xin’wana lexi u nga langutanaka na xona. U nga tshemba xitshembiso xa Yehovha lexi nge, ‘U nga vileli hikuva mina ndzi Xikwembu xa wena. Ndzi ta ku nyika matimba. Ndzi ta ku pfuna.’—Esa. 41:10.
HI TA KUMA KU RHULA LOKO HI HLAYA RITO RA XIKWEMBU
5. Rito ra Xikwembu ri nga hi pfuna njhani leswaku hi va ni ku rhula?
5 Ndlela ya vumbirhi leyi nga hi pfunaka leswaku hi va ni ku rhula i ku hlaya Bibele ni ku anakanyisisa hi leswi hi swi dyondzeke. Ha yini sweswo swi ri swa nkoka? Bibele yi ni rungula ro tala leri nga hi pfunaka ku langutana ni ku vilela. Tsundzuka leswaku Rito ra Xikwembu ra pfuna naswona ra phyuphyisa hikuva ri ni marito ya vutlhari lama humaka eka Muvumbi. Loko minkarhi hinkwayo u dyondza Rito ra Xikwembu kutani u anakanyisisa hi ndlela leyi u nga tirhisaka rungula ra rona evuton’wini bya wena sweswo swi ta ku tiyisa. Yehovha u te loko hi hlaya Rito rakwe hi ta va ni ‘xivindzi ni ku tiya’ naswona a hi nge ‘rhurhumeli kumbe ku chava.’—Yox. 1:7-9.
6. Marito ya Yesu ma nga ku pfuna njhani?
6 EBibeleni hi kuma marito ya Yesu lama thovaka mbilu. Marito yakwe ni tidyondzo takwe a swi phyuphyisa timbilu ta vayingiseri vakwe. Mitshungu a yi khitikanela eka yena hikuva a yi swi tiva leswaku u rhurisa timbilu ta lava tshikilelekeke ni ku tiyisa lava tsaneke. (Hlaya Matewu 11:28-30.) U kombise leswaku wa khathala hi vuxaka bya van’wana ni Xikwembu, ndlela leyi va titwaka ha yona na hi swilaveko swa vona. (Mar. 6:30-32) Ninamuntlha Yesu wa ha khathala hi hina. Na wena u nga pfuneka hilaha vaapostola lava a va famba na Yesu va pfunekeke ha kona. A swi bohi leswaku u va na Yesu hi ku kongoma leswaku a ku chavelela. Leswi a nga Hosi etilweni u ya emahlweni a hi twela vusiwana. Kutani loko u tshikilelekile u ta ku kombisa tintswalo a ‘ku pfuna hi nkarhi wa kona.’ I ntiyiso leswaku Yesu u ta ku pfuna leswaku u hlula ku vilela naswona u ta ku nyika ntshembo ni ku ku tiyisa.—Hev. 2:17, 18; 4:16.
MOYA WA XIKWEMBU WU ENDLA LESWAKU HI VA NI TIMFANELO LETINENE
7. U ta vuyeriwa njhani loko Xikwembu xi ku hlamula loko u kombela moya lowo kwetsima?
7 Yesu u hi tshembise leswaku Tata wa hina wa le tilweni a nge tshiki ku va nyika moya lowo kwetsima lava wu kombelaka. (Luka 11:10-13) Timfanelo leti tisiwaka hi moya lowo kwetsima i nchumu wa vunharhu lowu nga ku pfunaka ku tshika ku vilela. Timfanelo leti letinene ta moya lowo kwetsima ti byi kombisa kahle vumunhu bya Xikwembu xa matimba hinkwawo. (Hlaya Vagalatiya 5:22, 23; Kol. 3:10) Loko u ti karhatela ku va ni timfanelo leti letinene ta moya u ta va ni vuxaka lebyinene ni vanhu van’wana. Kutani u ta kuma leswaku swa ku olovela ku papalata swiyimo swo tala leswi nga ku vangelaka ku vilela. Sweswi a hi vone ndlela leyi timfanelo leti ta moya ti nga ku pfunaka ha yona.
8-12. Timfanelo letinene leti tisiwaka hi moya lowo kwetsima ti ta ku pfuna njhani leswaku u langutana kumbe u papalata swiyimo leswi ku vilerisaka?
8 “Rirhandzu, ntsako, ku rhula.” Loko u tikarhatela ku xixima vanhu van’wana u ta kuma leswaku swa ku olovela ku hlula mianakanyo yo biha. Njhani? Loko u rhandza vamakwerhu, u khathala ha vona ni ku va xixima u ta papalata swiyimo leswi nga pfuxaka timholovo.—Rhom. 12:10.
9 “Ku va ni mbilu yo leha, musa, vunene.” U ta va u kondletela ku rhula ni vamakwerhu loko u yingisa xileriso lexi nge: “Kombanani musa, mi tsetselelana swinene, mi rivalelana hi ku ntshunxeka.” (Efe. 4:32) Loko u endla tano, u ta va u sivela swiyimo leswi nga ha pfuxaka ku tshwukiselana mahlo. Nakambe u ta swi kota ku lulamisa ku timholovo leti vangiwaka hi ku nga hetiseki ka vanhu.
10 “Ripfumelo.” Namuntlha, ku vilela ka hina ku vangiwa ngopfu hi swiphiqo swa timali ni ku lava swilo swo tala. (Swiv. 18:11) Ku va ni ripfumelo leri tiyeke ra leswaku Yehovha u ta ku khathalela swi ta ku pfuna leswaku u swi kota ku langutana kumbe ku papalata ku vilela koloko. Njhani? U nga papalata swilo swo tala leswi endlaka leswaku u vilela hi ku yingisa ndzayo ya Pawulo leyi humaka eMatsalweni leyi nge: “Eneriseka hi swilo leswi nga kona.” Pawulo u tlhele a ku: “Hikuva [Xikwembu] xi te: ‘Ndzi nga ka ndzi nga ku tshiki naswona ndzi nga ka ndzi nga ku fularheli.’ Leswaku hi ta va ni xivindzi lexikulu kutani hi ku: ‘Yehovha i mupfuni wa mina; ndzi nga ka ndzi nga chavi. Xana munhu a nga ndzi endla yini?’”—Hev. 13:5, 6.
11 “Ku olova, ku tikhoma.” Anakanya ndlela leyi swi nga ku pfunaka ha yona loko u kombisaka timfanelo leti. Ti ta ku pfuna leswaku u nga endli swilo leswi nga ta ku vangela ku vilela, naswona swi ta endla leswaku u papalata ku “hlundzuka ni vukarhi ni huwa ni mavulavulelo ya nhlambha.”—Efe. 4:31.
12 A swi kanakanisi leswaku u fanele u titsongahata leswaku u kota ku tshemba “voko ra matimba ra Xikwembu” ni ku “lahlela ku vilela hinkwako ka [wena] eka xona.” (1 Pet. 5:6, 7) Kambe loko u ri karhi u tikarhatela ku kombisa mfanelo ya ku titsongahata, u ta kota ku endla leswi tsakisa Xikwembu naswona xi ta ku seketela. (Mik. 6:8) Sweswo swi ta ku pfuna leswaku u nga titshegi hi matimba ya wena kambe u titshega hi Xikwembu. Loko u vona leswaku Xikwembu xa ku rhandza naswona xa ku seketela swi endla leswaku u tshika ku vilela kumbe ku karhateka.
“MI NGA TSHUKI MI VILELA”
13. Yesu a vula yini loko a ku: “Mi nga tshuki mi vilela”?
13 Eka Matewu 6:34 (yi hlaye), hi kuma xitsundzuxo xa Yesu lexi nge: “Mi nga tshuki mi vilela.” Hambiswiritano, swi nga tikomba swi tika ku tirhisa xitsundzuxo lexi. Yesu a a vula yini loko a ku: “Mi nga tshuki mi vilela”? Swi le rivaleni leswaku a nga vuli swona leswaku malandza ya Xikwembu a ma fanelanga ma vilela loko ma langutana ni swiyimo swo tika; ana se hi dyondzile hi ta Davhida na Pawulo leswaku na vona minkarhi yin’wana a va vilela. Kambe Yesu a pfuna vadyondzisiwa vakwe ku xiya leswaku ku vilela ngopfu a swi nge lulamisi swiphiqo swa vona. Siku rin’wana ni rin’wana ri ni swiphiqo swa rona, kutani Vakreste a va fanelanga va vilela hi swilo swa nkarhi lowu hundzeke kumbe swa le nkarhini lowu taka. U nga xi tirhisa njhani xitsundzuxo xa Yesu leswaku u hlula ku vilela vilela?
14. Hi nga langutana njhani ni ku vilela hi leswi hi swi endleke enkarhini lowu hundzeke?
14 Vanhu van’wana va vilerisiwa hi swilo leswi va swi endleke enkarhini lowu hundzeke kumbe swidyoho swa le nkarhini lowu hundzeke. Va nga ha titwa nandzu hi swilo leswi va swi endleke enkarhini lowu hundzeke, hambi se swi ri ni malembe yo tala swi hundzile. Minkarhi yin’wana Hosi Davhida u titwe a tshikilelekile swinene lerova a kala a vula leswaku ‘swidyoho swa yena swi hundze nhloko yakwe.’ U tlhele a ku: “Ndzi vombile hikwalaho ka ku konya ka mbilu ya mina.” (Ps. 38:3, 4, 8, 18) Eka xiyimo xexo i yini lexi Davhida a a fanele a xi endla? Xana u endle yini? A a tshemba leswaku Yehovha u ta n’wi komba musa ni ku n’wi rivalela. Hi ku tiyiseka u vule a ku: “Wa tsaka loyi a rivaleriweke swiendlo swakwe.”—Hlaya Pisalema 32:1-3, 5.
15. (a) Ha yini u nga fanelanga u vilela hi swiphiqo leswi u nga na swona? (b) I yini leswi u nga swi endlaka leswaku u hunguta ku vilela? (Vona bokisi leri nge “ Tindlela To Hunguta Ku Vilela.”)
15 Minkarhi yin’wana, u nga ha vilela hi swilo swa sweswi. Hi xikombiso, loko Davhida a tsala Pisalema 55 a chava leswaku a a ta dlayiwa. (Ps. 55:2-5) Hambiswiritano, a nga pfumelelanga ku vilela leswaku ku n’wi tshikisa ku tshembela eka Yehovha. Davhida u khongele eka Yehovha a kombela mpfuno naswona a a swi twisisa leswaku u fanele endla swo karhi leswaku a langutana ni xiyimo xakwe. (2 Sam. 15:30-34) U nga dyondza swo karhi eka Davhida. Ematshan’weni yo pfumelela ku vilela ku ku tshikilela, endla swin’wana leswi nga ku pfunaka leswaku u langutana ni xiyimo xexo naswona u tshembela eka Yehovha kutani yena u ta ku pfuna.
16. Nhlamuselo ya vito Xikwembu yi ri tiyisa njhani ripfumelo ra wena?
16 Hakanyingi Mukreste a nga ha vilela hi leswi nga ta endleka enkarhini lowu taka. Hambiswiritano, a wu fanelanga u tshamela ku vilela hi swilo leswi nga si endlekaka. Ha yini? Hikuva hakanyingi swilo swi tala ku nga chavisi hilaha a hi anakanya hakona. Nakambe, a xi kona xiyimo lexi nga tsandzaka Xikwembu lexi u nga lahlelaka ku vilela ka wena eka xona. Lexi hi tiyisekisaka hileswi vito ra xona ri vulaka leswaku “U Endla Leswaku Swi Va Kona.” (Eks. 3:14) A hi fanelanga hi vilela hi swilo leswi nga ta endleka enkarhini lowu taka, hikuva vito ra Xikwembu ri swi kombisa kahle leswaku xi ta hetisisa xikongomelo xa xona mayelana ni leswi xi swi tshembiseke malandza ya xona. U nga tiyiseka leswaku Xikwembu xi ta hakela malandza ya xona yo tshembeka ni ku ma pfuna leswaku ma nga ha vileli hi swilo swa khale, swa sweswi ni swa le nkarhini lowu taka.
VULAVULA NI LOYI U N’WI TSHEMBAKA
17, 18. Ku burisana ni van’wana swi nga ku pfuna njhani leswaku u langutana ni ku vilela?
17 Ndlela ya vumune leyi nga ku pfunaka leswaku u papalata kumbe u tshika ku vilela i ku phofulela munhu loyi u n’wi tshembaka ta le mbilu ya wena. Munghana wa wena wa vukati, munghana wa wena lonkulu kumbe nkulu evandlheni a nga ku thova mbilu. “Ku vilela embilwini ya munhu hi kona loku nga ta yi tshova, kambe rito lerinene ra yi tsakisa.” (Swiv. 12:25) Ku phofula ta le mbilwini swi nga ku pfuna leswaku u twisisa ni ku langutana ni swiphiqo swa wena. Bibele yi ri: “Makungu ma pfilunganyeka laha ku nga riki na ku kanerisana ka le xihundleni, kambe laha ku nga ni vatsundzuxi vo tala swilo swa humelela.”—Swiv. 15:22.
18 Nakambe Yehovha u tirhisa minhlangano ya Vukreste ya vhiki ni vhiki ku hi pfuna leswaku hi hlula ku vilela. Eka yona u kota ku burisana ni vamakwerhu lava khathalaka hi wena naswona va lavaka ku khutaza van’wana. (Hev. 10:24, 25) Loko u ‘khutaziwa’ swi ta ku tiyisa naswona swi ta ku olovela ku hlula ku vilela.—Rhom. 1:12.
KU VA NI VUXAKA LEBYINENE NI XIKWEMBU SWI TA KU TIYISA
19. Ha yini u tiyiseka leswaku loko u ri ni vuxaka ni Xikwembu swi ta ku tiyisa?
19 Xiya ndlela leyi nkulu un’wana wa le Canada swi n’wi pfuneke ha yona ku lahlela ndzhwalo wakwe eka Yehovha. I mudyondzisi exikolweni tlhelo mutsundzuxi wa swichudeni, ntirho wakwe wa n’wi tshikilela swinene naswona u ni vuvabyi bya ntshikilelo. Makwerhu loyi u swi kotise ku yini ku langutana ni xiyimo lexi? U ri: “Ku tlula hinkwaswo, ku tikarhatela ku va ni vuxaka lebyinene na Yehovha swi ndzi nyike matimba yo hlula xiyimo lexi. Nakambe vamakwerhu swin’we ni vanghana va mina va ndzi pfunile leswaku ndzi hlula ntshikilelo lowu. Nsati wa mina a ndzi n’wi fihleli nchumu, ndzi n’wi byela ndlela leyi ndzi titwaka ha yona. Vakulu swin’we ni mulanguteri wa muganga va ndzi pfunile leswaku ndzi va ni langutelo lerinene mayelana ni xiyimo xa mina. Ndzi tlhele ndzi lava mpfuno wa madokodela, ni ku cinca ndlela leyi a ndzi tirhisa nkarhi wa mina ha yona naswona ndzi tlhela ndzi tinyika nkarhi wo wisa ni ku endla vutiolori. Hakatsongotsongo, se ndza swi kota ku lawula vutomi bya mina. Loko ku va ni swiyimo leswi ndzi nga kotiki ku swi lawula, ndzi swi tshikela Yehovha.”
20. (a) Hi nga ku lahlela njhani ku vilela ka hina eka Xikwembu? (b) Hi ta dyondza hi yini exihlokweni lexi landzelaka?
20 Hi swi xiyile leswaku ku phofulela Xikwembu ta le mbilwini hi xikhongelo, ku hlaya Rito ra xona ni ku anakanyisisa hi leswi hi swi dyondzaka i swa nkoka swinene. Hi tlhele hi swi xiya leswaku ku tikarhatela ku kombisa timfanelo ta moya lowo kwetsima, ku phofulela munhu loyi hi n’wi tshembaka ni ku bula ni vamakwerhu i swa nkoka naswona swi ta hi tiyisa. Exihlokweni lexi landzelaka hi ta dyondza hi ndlela leyi Yehovha a yaka emahlweni a hi seketelaka ha yona ni ku hi nyika ntshembo.—Hev. 11:6.


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 43:1-34
43 Ndlala a yi ri yikulu ngopfu etikweni.+2 Kuteloko va hete ku dya koroni leyi va teke na yona hi le Egipta,+ tata wa vona a ku eka vona: “Tlhelelani mi ya hi+ xavela swakudyanyana.”3 Kutani Yuda a ku eka yena:+ “Munhu luya u hi nyikele vumbhoni erivaleni, a ku, ‘Mi nga ha tlheli mi vona xikandza xa mina handle ka loko makwenu a ri na n’wina.’+4 Loko u hi rhumela ni makwerhu,+ hi ta ya hi ya ku xavela swakudya.5 Kambe loko u nga n’wi rhumeli, a hi nge yi, hikuva munhu luya u hi byele a ku, ‘Mi nga ha tlheli mi vona xikandza xa mina handle ka loko makwenu a ri na n’wina.’”+6 Israyele a huwelela+ a ku: “Hikwalaho ka yini mi ndzi vavisile hi ku byela munhu luya leswaku mi ni makwenu un’wana?”7 Hiloko va ku: “Munhu luya u hi vutisise hi ku kongoma malunghana na hina ni maxaka ya hina, a ku, ‘Xana tata wa n’wina wa ha hanya?+ Xana mi ni makwenu un’wana?’ hiloko hi n’wi byela timhaka+ leti. Kunene, xana a hi ta swi tivisa ku yini leswaku a a ta ku, ‘Tanani+ ni makwenu’?”8 Eku heteleleni Yuda a byela Israyele tata wakwe a ku: “Rhumela mufana na mina,+ hi ta pfuka hi famba leswaku hi ta hambeta hi hanya hi nga fi,+ hina na wena ni vana va hina lavatsongo.+9 Ndzi ta va xitiyisekiso xa yena.+ U ta ndzi rihisa ndziho evokweni ra mina hikwalaho ka yena.+ Loko ndzo tsandzeka ku n’wi tisa eka wena ni ku n’wi nyiketa eka wena, ndzi ta va ndzi ku dyohele nkarhi hinkwawo.10 Kambe loko a hi nga hlwelanga, sweswi a hi ta va hi ye hi tlhela hi vuya kambirhi+ loku.”11 Kutani Israyele tata wa vona a ku eka vona: “Loko swi ri tano,+ endlani leswi: Tekani swilo leswinene ngopfu leswi humesiwaka hi tiko mi swi chela eswikutswini swa n’wina, mi swi yisa eka munhu luya swi va nyiko:+ balsama+ yitsongo, vulombenyana,+ labidanumi ni rihanti ra nhlaka,+ timanga ta pistaxiyo ni tialmondi.+12 Nakambe, mi khoma mali leyi phindhiweke kambirhi; ni mali leyi yi tlherisiweke emilon’wini ya minkwama ya n’wina mi ta yi tlherisa hi voko+ ra n’wina. Kumbexana a ku ri xihoxo.+13 Mi pfuka mi teka makwenu, mi tlhelela eka munhu luya.14 Onge Xikwembu xa Matimba Hinkwawo xi nga va ni ntwela-vusiwana eka n’wina emahlweni ka munhu+ luya, leswaku entiyisweni a mi ntshunxela makwenu un’wana na Benjamini. Kambe loko ndzi fanele ku pfumatiwa vana, entiyisweni ndzi ta pfumatiwa vana!”+15 Hikwalaho vavanuna lava va teka nyiko leyi, naswona va teka mali leyi phindhiweke kambirhi na Benjamini hi voko ra vona. Kutani va pfuka va ya aEgipta va fika va yima emahlweni ka Yosefa.+16 Loko Yosefa a vona Benjamini a ri na vona, xikan’we-kan’we a ku eka munhu loyi a a lawula yindlu ya yena: “Teka vanhu lava u va yisa endlwini, u dlaya swifuwo, u lunghiselela,+ hikuva vanhu lava va ta dya na mina ninhlikanhi.”17 Hi ku hatlisa munhu loyi a endla hilaha Yosefa a n’wi byeleke+ hakona. Kutani munhu loyi a teka vavanuna lava a va yisa endlwini ya Yosefa.18 Kambe vanhu lava va chava hikuva va yisiwe endlwini+ ya Yosefa, kutani va ku: “Hi tisiwe laha hikwalaho ka mali leyi hi tlheleke na yona ro sungula eminkwameni ya hina, va ta hi wela ehenhla va hi hlasela va hi endla mahlonga, va teka ni timbhongolo+ ta hina!”19 Hikwalaho va tshinelela munhu loyi a a lawula yindlu ya Yosefa va vulavula na yena va ri enyangweni ya yindlu,20 va ku: “Hi khomele hosi yanga! Entiyisweni hi fike ro sungula hi ta xava swakudya.+21 Kambe loko hi fika hi pfula minkwama ya hina laha hi etleleke+ kona, waswivo, mali ya un’wana ni un’wana wa hina a yi ri enon’wini wa nkwama wa yena, mali ya hina yi ri ntiko lowu heleleke. Hi lava ku yi tlherisa hi mavoko+ ya hina.22 Kutani hi te ni mali leyi engetelekeke emavokweni ya hina leswaku hi ta xava swakudya. Entiyisweni a hi n’wi tivi la vekeke mali ya hina eminkwameni+ ya hina.”23 Kutani yena a ku: “Swi lulamile. Mi nga chavi.+ Xikwembu xa n’wina ni Xikwembu xa tata wa n’wina hi xona xi mi nyikeke xuma eminkwameni+ ya n’wina. Mali ya n’wina yi sungule yi ta eka mina.” Endzhaku ka sweswo a va humesela Simiyoni.+24 Kutani munhu loyi a yisa vanhu lava endlwini ya Yosefa naswona a va nyika mati leswaku va ta hlamba+ milenge ya vona, a nyika timbhongolo+ ta vona furu.25 Va lunghisa nyiko+ leswaku va ta yi nyika Yosefa loko a fika ninhlikanhi, hikuva a va twile leswaku va ta dyela xinkwa+ kwalaho.26 Loko Yosefa a nghena endlwini, va n’wi yisela nyiko leyi a yi ri evokweni ra vona endlwini, naswona va tiwisela ehansi+ emahlweni ka yena.27 Endzhaku ka leswi a va vutisa loko va ha pfuke kahle a ku:+ “Xana tata wa n’wina la kuleke loyi mi vulavuleke hi yena wa ha pfuke kahle? Xana wa ha hanya?”+28 Hiloko va ku: “Nandza wa wena, tatana wa ha pfuke kahle. Wa ha hanya.” Kutani va nkhinsama va tiwisela ehansi.+29 Loko a tlakusa mahlo a vona Benjamini makwavo, n’wana wa mana+ wakwe, a ya emahlweni a ku: “Xana loyi i makwenu lontsongo eka hinkwenu loyi mi ndzi byeleke hi yena?”+ Kutani a engeta: “Onge Xikwembu xi nga kombisa ku ku tsakela+ n’wananga.”30 Sweswi Yosefa a a nga ha khomeki hikuva mintlhaveko yakwe ya le ndzeni a yi tsakele makwavo+ lerova a lava ndhawu ya ku rilela eka yona kutani a nghena ekamareni ra le mpfungwe a rilela kona.+31 Endzhaku ka sweswo a hlamba xikandza xakwe a huma a tikhoma, a ku:+ “Phamelani swakudya.”+32 Kutani va n’wi phamela a ri yexe na vona va tiphamela va ri voxe, va phamela ni Vaegipta lava a va dya na yena va ri voxe; hikuva Vaegipta a va nga dyi swakudya ni Vaheveru, hikuva i nchumu lowu nyenyetsaka eka Vaegipta.+33 A va tshame emahlweni ka yena, wa mativula hi ku ya hi mfanelo ya yena ya ku va mativula+ ni lontsongo eka hinkwavo hi ku ya hi vutsongo bya yena; kutani va langutana hi ku hlamala.34 Hiloko a hambeta a va nyika swakudya swa yena, kambe a engetela swakudya swa Benjamini ka ntlhanu ku tlula swakudya swa lavan’wana.+ Kutani va ya emahlweni va dya ni ku nwa na yena kukondza va eneriseka.+


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Deteronoma 10:1-22
10 “Hi nkarhi wolowo Yehovha a ndzi byela a ku, ‘Tikovotlele swiphepherhele swimbirhi swa ribye leswi fanaka ni swo sungula,+ kutani u tlandlukela eka mina entshaveni, u fanele u tiendlela areka hi ntsandza.+2 Eswiphephereleni ndzi ta tsala marito lawa a ma ri eka swiphepherhele swo sungula leswi u swi fayeke, kutani u fanele u swi veka endzeni ka areka.’3 Hiloko ndzi endla areka hi ntsandza wa munga naswona ndzi kovotla swiphepherhele swimbirhi swa ribye leswi fanaka ni swo sungula,+ kutani ndzi tlhandlukela entshaveni, swiphepherhele swimbirhi a swi ri evokweni ra mina.4 Kutani a tsala eka swiphepherhele leswi fanaka ni leswi a swi tsariwe eku sunguleni,+ Marito ya Khume,+ lawa Yehovha a mi byeleke wona entshaveni a ri exikarhi ka ndzilo+ hi siku ra nhlengeletano;+ endzhaku ka sweswo Yehovha u ndzi nyike swona.5 Hiloko ndzi hundzuluka ndzi rhelela ndzi suka entshaveni,+ ndzi veka swiphepherhele endzeni ka areka leyi ndzi yi endleke, leswaku swi tshama swi ri kwalaho, hilaha Yehovha a ndzi leriseke hakona.+6 “Kutani vana va Israyele va suka eBeroti Bene-yakani+ va ya eMosera. Hiloko Aroni a fa, a lahliwa kwalaho;+ Eliyazara n’wana wakwe a sungula ku va mupritsa ematshan’weni yakwe.+7 Ku suka kwalaho va ye eGudigoda, naswona ku suka eGudigoda va ye eYotibata,+ tiko ra minkova leyi khulukaka mati.8 “Hi nkarhi wolowo Yehovha a hambanisa nyimba ya Levhi+ leswaku yi rhwala areka ya ntwanano+ wa Yehovha, va yima emahlweni ka Yehovha leswaku va n’wi tirhela+ nileswaku va dzunisa hi ku tirhisa vito rakwe ku fikela esikwini+ leri.9 Hi yona mhaka leyi Levhi a nga riki na xiavelo naswona a nga riki na ndzhaka+ swin’we ni vamakwavo. Yehovha i ndzhaka yakwe, hilaha Yehovha Xikwembu xa wena a n’wi byeleke hakona.+10 Kutani mina—ndzi tshame entshaveni masiku ya 40 ni vusiku+ bya 40, hilaha ku fanaka ni le masikwini yo sungula, Yehovha u tlhele a ndzi yingisa hi nkarhi+ wolowo. Yehovha a nga swi lavanga ku mi lovisa.+11 Hiloko Yehovha a ndzi byela a ku, ‘Suka u yima emahlweni ka vanhu leswaku va famba, leswaku va nghena va teka tiko leri ndzi ri hlambanyeleke ku ri nyika vatata wa vona.’+12 “Kutani sweswi, Wena Israyele, xana i yini leswi Yehovha Xikwembu xa wena a swi lavaka eka wena+ loko ku nga ri ku chava+ Yehovha Xikwembu xa wena, leswaku u famba etindleleni+ takwe hinkwato ni ku n’wi rhandza+ ni ku tirhela Yehovha Xikwembu xa wena hi mbilu ya wena hinkwayo ni hi moya-xiviri+ wa wena hinkwawo;13 ku hlayisa swileriso swa Yehovha ni milawu+ yakwe leyi ndzi ku lerisaka yona namuntlha, leswaku swi ku fambela kahle?+14 Waswivo, matilo+ i ya Yehovha Xikwembu xa wena, ni matilo ya matilo, misava+ ni hinkwaswo leswi nga eka yona.15 Yehovha u tihlanganise ni vatata wa wena ntsena leswaku a va rhandza, leswaku a hlawula vana va vona lava nga ta ta endzhaku ka vona,+ hambi ku ri n’wina, exikarhi ka vanhu hinkwavo, ku fana ni le sikwini leri.16 Kutani mi fanele mi yimbisa nsuvu wa timbilu+ ta n’wina, mi nga tlheli mi nonon’hwisa tinhamu ta n’wina.+17 Hikuva Yehovha Xikwembu xa n’wina i Xikwembu xa swikwembu+ ni Hosi ya tihosi,+ Xikwembu lexikulu, lexi nga ni matimba ni lexi chavisekaka,+ lexi nga hlawuliki+ hambi ku ri ku amukela xifumbarheriso,+18 lexi avanyiselaka n’wana la nga riki na tatana ni noni+ naswona xi rhandzaka muluveri+ leswaku xi n’wi nyika xinkwa ni nkhancu.19 Na n’wina rhandzani muluveri,+ hikuva a mi ri valuveri etikweni ra Egipta.+20 “U fanele u chava+ Yehovha Xikwembu xa wena. U fanele u tirhela+ yena, u n’wi namarhela,+ u fanele u vula marito+ yo hlambanya hi vito rakwe.21 Hi Yena la faneriwaka hi ku dzunisiwa+ hi wena, naswona i Xikwembu xa wena, loyi a endleke swilo leswi leswikulu ni leswi chavisekaka leswi mahlo ya wena ma swi voneke.+22 Vatata wa wena va rhelele aEgipta+ va ri ni mimoya-xiviri ya 70, kutani sweswi, Yehovha Xikwembu xa wena u ku endle u fana ni tinyeleti ta matilo hi vunyingi.+


text:
Bibele Eka Web Site Leyi | VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Pisalema 141:1-10
Miloti ya Davhida.141 Oho Yehovha, ndzi ku vitanile.+Anghwetla u ta eka mina.+Yingisa rito ra mina loko ndzi ku vitana.+2 Onge xikhongelo xa mina xi nga lunghiseleriwa xi va murhi wa risuna+ emahlweni ka wena,+Ku tlakuka ka swandla swa mina ku fana ni gandzelo ra mavele ra nimadyambu.+3 Oho Yehovha, veka murindzi enon’wini wa mina;+Veka murindzi ehenhla ka nyangwa ya milomu ya mina.+4 U nga voyamiseli mbilu ya mina eka swo biha,+Leswaku ndzi ta endla swiendlo swo biha swinene hi vuhomboloki+Ni vanhu lava hanyaka hi swo biha,+Leswaku ndzi nga dyi switshongo swa vona.+5 Loko lowo lulama a ndzi ba, ku ta va musa wa rirhandzu;+Loko a ndzi tshinya, ku ta va mafurha ehenhla ka nhloko,+Lawa nhloko yi nga ta ka yi nga ma ali.+Hikuva ka ha ta va ni xikhongelo xa mina hi nkarhi wa makhombo ya vona.+6 Vaavanyisi va vona va tlatlalatiwe ehansi, etlhelo ka ribye,+Kambe va ma twile marito ya mina, leswaku ma sasekile.+7 Ku fana niloko munhu a pfula ni ku pandza misava,Marhambu ya hina ma hangalasiwe enon’wini wa Sheol.+8 Hambiswiritano, mahlo ya mina ma le ka wena,+ Wena Yehovha, Hosi leyi Lawulaka.+Ndzi tumbele eka wena.+U nga wu chululi moya-xiviri wa mina.+9 Ndzi hlayise emenweni ya xirimbana lexi va ndzi vekeleke xona+Ni le mintlhan’wini ya lava va hanyaka hi swo biha.+10 Lowo homboloka u ta wela hi ku helela etinkokeni ta vona,+Kasi loko ku ri mina, ndzi ta hundza.